הוועדה המיוחדת לפניות הציבור, כנסת 24, פרוטוקול מספר 7, 2021-11-16 10:30

יעל רון בן משה: בוקר טוב לכולם, אני פותחת את דיון הוועדה המיוחדת לפניות הציבור ליום 16 בנובמבר, י"ב בכסלו תשפ"ב, בעצם דיון מעקב בנושא כביש 6.

יעל רון בן משה: הדיון הקודם התקיים בתחילת חודש אוגוסט.

יעל רון בן משה: לאחר מכן יצאנו לפגרה או שזה היה תוך כדי הפגרה, ודיוני תקציב שהיו לאחר מכן ושאבו את הזמן של כולנו, גם של חברי הכנסת, גם של עובדי המשכן וגם של משרדי הממשלה.

יעל רון בן משה: בעת הזו בעצם הייתה הזדמנות לכולנו ללמוד יותר לעומק את הדברים, אולי אפילו כבר להפיק לקחים ולנסות להטמיע אותם, כי כבר בדיון הקודם עלו פערים מאוד משמעותיים מבחינת הציבור.

יעל רון בן משה: אני גם אגיד שבתקופה הזאת שעברה מאז, התקבלו אצלנו בוועדה מאות פניות בנושא, אולי כבר עברנו לדבר באלפים.

יעל רון בן משה: אני מאוד שמחה גם על הסיקור התקשורתי הנרחב של הנושא הזה.

יעל רון בן משה: זה נושא שפשוט מעניין את הציבור, את האזרחים.

יעל רון בן משה: הדיון היום בעצם מתחלק לשניים.

יעל רון בן משה: הנושא הראשון יהיה בנושא גבייה ואכיפה בכביש 6 חוצה צפון, והחלק השני יתמקד בהבדלים בתעריפים בין המקטעים הצפוניים למקטעים הדרומיים החינמיים, אבל רגע לפני שאנחנו צוללים לסדר-היום, כהרגלי, הקראה קצרה של שיר עברי לבקשת האזרח אלון ספיר -"שלום לך ארץ נהדרת", שכתב אילן גולדהירש.

יעל רון בן משה: אני מקריאה רק חלק קצר.

יעל רון בן משה: "מימיה הכחולים של הכנרת והרקיע התואם מעל והרגשת הבית המוכרת בתוך עורקיי זורמת כמו חשמל.

יעל רון בן משה: הרי הגליל והשומרון, הפרדסים שבשרון, וילדים בגן המושבה, את הכרמל ואת הים אחד-אחד ואת כולם, תמיד קורצים, אומרים ברוך הבא.

יעל רון בן משה: שלום לך ארץ נהדרת, עבדך הדל נושא לך שיר מזמור, גם אם לעיתים נודד אני על דרך, מה טוב לנדוד, אך טוב יותר לחזור".

יעל רון בן משה: אז תודה לאלון על הבחירה היפה הזאת.

יעל רון בן משה: גם מחבר אותנו לארץ ישראל.

יעל רון בן משה: בכל זאת יש פה מכנה משותף גם בבית הזה, כמו שאמר לי חבר הכנסת מרגי שקיבל אותי כשנבחרתי בקדנציה הקודמת - רב המשותף על המפריד.

יעל רון בן משה: אני מאמינה בזה, וגם פה בשולחן הזה, וגם באמת המרחבים והצורך בחיבור כדי שנוכל לחיות פה יחד.

יעל רון בן משה: אנחנו עוברים לסדר-היום.

יעל רון בן משה: תודה לכולם על ההגעה ועל ההקשבה.

יעל רון בן משה: אני מציעה שאנחנו נתחיל מהתייחסות של משרד התחבורה.

יעל רון בן משה: הייתה פנייה אליי גם מהמנכ"לית.

יעל רון בן משה: אני אתמול קיבלתי ללשכתי בעצם התייחסות של מנכ"לית המשרד.

יעל רון בן משה: אם אתם תירצו, אני אציג את זה בהמשך.

יעל רון בן משה: אם תירצו, אתם תציגו את הדברים.

יעל רון בן משה: אם אתם מעדיפים להתייחס בשלב יותר מאוחר, אז זה בסדר.

יעל רון בן משה: נמצא איתנו מנכ"ל כביש 6 חוצה צפון.

יעל רון בן משה: בהצלחה רבה בתפקיד.

יעל רון בן משה: בדיון הקודם שקיימנו עוד היה מנכ"ל אחר, אז קודם כל יש חילופי גברי ונאחל בהצלחה.

יעל רון בן משה: מכם קיבלנו בעצם אתמול בשעות הערב את הנתונים.

יעל רון בן משה: אני מקווה שהצלחנו להעביר את זה למשתתפי הדיון, אבל יש לך פה בעצם הזדמנות להציג את הדברים.

יעל רון בן משה: אני כן אבקש גם ממך וגם משאר המתייחסים להתייחס התייחסות עניינית לדברים.

יעל רון בן משה: אנחנו לא בדיון מקדים, אנחנו כבר בדיון מעקב שני, אז בהצלחה.

יעל רון בן משה: בבקשה.

אורן כהן: המצגת שהכנו היא לחלוטין בהתאם לשאלות שהוועדה העבירה.

יעל רון בן משה: נראה אחר כך.

אורן כהן: ניסינו להתייחס, שוב, איפה שיש נתונים, להתייחס לכמה שיותר נקודות או שאלות שהעברתם.

אורן כהן: אני מתייחס לנספח ב'.

יעל רון בן משה: זה מצגת מאוד ארוכה.

יעל רון בן משה: אני כן הייתי שמחה אם היינו מדלגים לשקפים שבהם כבר אנחנו רואים את הנתונים הכמותיים.

אורן כהן: (הצגת מצגת) אוקיי, אז אני רק אגיד בקצרה, כי שאלתם על המאמצים שהזכיין עשה מבחינת פרסום או להביא לידיעת הציבור את המצב שיש בעצם שני זכיינים שונים.

אורן כהן: המדינה החליטה שיהיו שני זכיינים שונים שמפעילים את הכביש, אז רק רצינו להדגיש שעוד לפני בעצם שהכביש נפתח, עלינו בקמפיינים פרסומיים, ומאז כמעט ברצף השקענו בזה מיליונים רבים של שקלים, כשהדגש מהתחלה היה כביש חדש, מנוי חדש.

אורן כהן: היה באמת רצון עוד לפני שהכביש נפתח, להעביר את המסר או למנוע את הבלבול הזה, לגרום לאנשים להבין שזה כביש חדש, מנוי חדש, שזה דורש הרשמה מחודשת על מנת לצמצם כמה שיותר את הבלבול, אז זה ממש בשנה הראשונה הסלוגן הזה היה מאוד דומיננטי.

אורן כהן: אני רוצה גם להדגיש שבשלב מסוים כשבע

אורן כהן: צם ראינו מהנתונים שיש איזשהו פער ספציפי בהקשר של המגזר הערבי, אז גם השקענו הרבה מאוד כסף בקמפיינים ממוקדים למגזר הערבי, גם קמפיין שהתמקד בהתחלה בשלטי חוצות ופרסום ואינטרנט, ובשלב מסוים גם קמפיין עם פרזנטור, שלקחנו דמות ידועה, מוביל דעת קהל בחברה הערבית, שעלה עם סרטונים, כל פעם להעביר את המסר שזה כביש אחר, זכיין אחר, מנוי אחר, כדי באמת כמה שיותר לצמצם את פערי הידע.

אורן כהן: יש לכם פה כמה דוגמאות לחומרים ולמדיות השונות ולאופני הפרסום שעשינו בהם שימוש.

אורן כהן: תיכף נראה את הנתונים.

אורן כהן: אנחנו רואים שהשיעור של המנויים מסך הנסיעות הולך ועולה, והשיעור של הנסיעות המזדמנות הולך ויורד, שזה להבנתי משהו שהוא בסוף משרת את כולם.

אורן כהן: אם תירצו, אגב, יש גם פה דוגמאות לסרטונים או לתשדירי רדיו.

יעל רון בן משה: כל 28 השקפים הראשונים זה יפה מאוד, זה צבעוני.

יעל רון בן משה: אין לזה שום משמעות כי נראה את הנתונים הכמותיים, אז בוא נעבור לשקף 28 בבקשה.

אורן כהן: אין בעיה.

אורן כהן: שאלתם אותנו לגבי כמות הרכבים הרשומים כמנויים לעומת המזדמנים.

אורן כהן: כמו שאתם רואים, זה נתונים נכונים לדי סוף אוקטובר השנה.

אורן כהן: זה פחות או יותר נכון ללפני שבועיים.

אורן כהן: אפשר לראות שיש עלייה די קבועה ומתמשכת בכמות הרכבים הרשומים, אודות לכל מאמצי הפרסום וההסברה שדיברנו עליהם בפעילות של גורמים שונים.

אורן כהן: מבחינתנו ככל שיש יותר מודעות לזה שצריך להירשם כמנויים, מה טוב, ובעצם כמות הרכבים המזדמנים היא פחות או יותר יציבה.

אורן כהן: אפשר לראות בשקף שאחרי, שכמות החשבוניות של המזדמנים הולכת ויורדת.

יעל רון בן משה: כן, רק נציין שבהשוואה לנתוני כביש 6 המקטע המרכזי, בכביש 6 חוצה צפון יש 50% יותר מזדמנים.

יעל רון בן משה: זה כמות משמעותית של יותר מזדמנים.

אורן כהן: הוא פתוח כמעט 20 שנה יותר.

יעל רון בן משה: לא, לא, באחוזים אני מדברת.

יעל רון בן משה: עדיין יש 50% יותר מזדמנים, ושם אנחנו כנראה גם נמצא את חוסר המודעות לזה שמדובר בזכיין אחר.

יעל רון בן משה: אם הייתי אומרת שיש 10% מזדמנים או 10% יותר, כי זה כביש חדש ועוד לא כל האזרחים יודעים את זה, אבל יש פה כמות משמעותית של מזדמנים גם באופן מוחלט כפי שראינו גם בשקף הזה וגם בקודם, אבל גם ביחס לכביש המרכזי.

אורן כהן: אז אפשר לראות גם בשקופית הבאה שבאמת שיעור המזדמנים מסך הנסיעות הולך ויורד.

אורן כהן: כמו שאמרנו, יש פער זמנים מאוד גדול מבחינת הוותק, כמה זמן הכביש פתוח, אבל כמובן שהשאיפה שלנו, וגם סביר להניח שהאחוז הזה ימשיך לרדת, ובשאיפה, ישתווה לבנצ'מרק שקיים במקום אחר.

אורן כהן: שוב, זה סך הכול המגמה.

אורן כהן: בהקשר הזה היא חיובית ואנחנו כולנו היינו רוצים שהיא תימשך ואחוז נסיעות המזדמנים ילך וירד.

אורן כהן: שאלתם אותנו לגבי הדרכים שבהן החברה בעצם מאתרת את הנוסעים המזדמנים ומתקשרת איתם ואיך היא מיידעת אותם על הודעת התשלום וכו'.

אורן כהן: אז בעצם כל הדברים האלה מוסדרים בתקנות ברחל ביתך הקטנה.

אורן כהן: זה לא משהו שאנחנו כזכיין, לצערנו, יש לנו יותר מדי מרווח להיות בו יצירתיים או לנסות לעשות מעבר.

אורן כהן: כמו שאתם רואים, בתקנות נאמר בפירוש שהמשלוח לנוסע מזדמן זה על סמך פרטי הרכב והחייב ברישומי רשות הרישוי, ואז מה שאנחנו מקבלים כמו שאתם רואים, זה את מען המגורים.

אורן כהן: זה מאוד מיושן, זה לא תואם את רוח התקופה.

אורן כהן: אנשים, אנחנו יודעים, לא ב-100% מקפידים שהמען יהיה תמיד מדויק.

אורן כהן: אנחנו פנינו מספר פעמים לרשויות מדינה שיכולות לתת נתונים יותר רלוונטיים כמו לדוגמה מספר פלאפון או אפילו כתובת אימייל, כי אנחנו יודעים שיש רפורמה ברשות האוכלוסין שאמורים להתחיל גם לתעד את הכתובות של הדואר האלקטרוני של האנשים.

אורן כהן: כמובן אנחנו אומרים שאנחנו מוכנים לקחת על עצמנו לנסות לתקשר עם האנשים במדיות נוספות, לשלוח להם SMS, לשלוח להם מייל, אבל כמובן שזה תלוי בזה שאנחנו נקבל את הנתונים האלה.

אורן כהן: כיום זה לא מתאפשר לנו.

אורן כהן: עשינו פניות.

אורן כהן: יש בעיות פרטיות כאלה ואחרות.

אורן כהן: אני לא רוצה להיכנס לשיקולים של מי שענה לנו, אבל העובדה היא שלא הצלחנו לקבל את זה ואז אנחנו לפי התקנות נאלצים להסתמך על כתובת המגורים כי זה הדבר היחידי שיש.

אורן כהן: לגבי אופן משלוח הודעת התשלום, אז גם זה מוסדר בתקנות, שזה בעצם אומר, שוב, ביחס לנוסעים מזדמנים עליהם אנחנו מדברים כל הזמן.

אורן כהן: ההודעה הראשונה, הודעת התשלום הראשונה היא בדואר רגיל ולאחר מכן אם חלף המודע לתשלום ונכנס רכיב של פיצוי להחזר הוצאות, אז זה נעשה בדואר רשום.

אורן כהן: למען הסר ספק, מי ששולח את הדואר זה דואר ישראל.

אורן כהן: אין לנו שירות דואר משל עצמנו.

אורן כהן: אנחנו לא מוסרים לא את הדואר הרגיל ולא את הדואר הרשום, כי ראיתי שיש טענות כאלה ואחרות למשלוח, לקבלה.

אורן כהן: לא משהו שיש לנו איזושהי שליטה לגביו.

אורן כהן: אנחנו מסתמכים על דואר ישראל בעניין הזה.

מופיד מרעי: אתה יודע לעשות הבחנה בין דוחות כאלה ליהודים ולא יהודים?

אורן כהן: לא, ודאי שלא.

מופיד מרעי: למה לא?

מופיד מרעי: זה נתון מאוד חשוב, כי בקטע הצפוני נוסעים הרבה מאוד ערבים.

מופיד מרעי: הרבה מאוד רכבים.

מופיד מרעי: ברגע שאתה יודע לעשות את ההבחנה הזאת, אתה מבין איפה המיקוד שלך.

מופיד מרעי: תוכלו להגיע להרבה יותר במגזר הערבי בגלל המבנה הכפרי שלהם מאשר במגזר היהודי, כי יש שם כתובות ידועות.

מופיד מרעי: אתם יודעים להגיד את זה?

אורן כהן: זה שיש פער במען במגזר הערבי, אנחנו מכירים.

אורן כהן: בגלל זה כמו שהראיתי, אנחנו משקיעים הרבה מאוד מאמצי שיווק במגזר הערבי להעלות את המודעות, אבל לפלח רק על פי הכתובת, לדוגמה, אם יש נוסע מזדמן שגר בחיפה או בנוף הגליל או באיזשהו יישוב מעורב אחר, אין לנו יכולת לדעת.

יעל רון בן משה: אני מציעה לקחת מאוד ברצינות את מה שחבר הכנסת מרעי אומר, מכיוון שאם יש לך כתובות ואתה יודע לפלח, לא נוף הגליל, בוא תלך לדוגמאות של נצרת, של ס'חנין, של עראבה.

יעל רון בן משה: אם אתה רואה ששם עיקר הכתובות שלך ושם גם אנחנו מכירים מפניות אחרות שיש לנו, שיש בעיות של דואר ואיתור אזרחים, אז צריך למצוא את הקמפיין המתאים, הממוקד לאוכלוסייה הזאת.

יעל רון בן משה: אני חושב שזה הערה מצוינת, ובהנחה שהמטרה שלנו היא אותה מטרה, שבסופו של דבר כן למצוא את האזרחים שרוצים להשתמש בכביש, רוצים לשלם, לא רוצים להגיע להליכי גבייה והוצאה לפועל, אני חושבת שכדאי מאוד לקחת את זה בחשבון.

יעל רון בן משה: כן אני אציין בכוכבית, הטענות לגבי עניין הדואר לא עלו מהוועדה הזו.

יעל רון בן משה: אני לא יודע למה אתה אומר שיש טענות לגבי - - -

אורן כהן: היו בתקשורת טענות של אנשים.

יעל רון בן משה: אוקיי, בוא נתמקד.

יעל רון בן משה: יש לנו מספיק דברים שכן עלו כאן כדי בהם להתמקד.

אורן כהן: אין שום בעיה.

אורן כהן: שאלתם אותנו לגבי כמות הודעות הקנס.

אורן כהן: כתבנו קנס במרכאות כי בתקנות זה לא נקרא ככה, אבל הכוונה לנוסעים מזדמנים שלא שילמו במועד הנקוב ואז מקבלים בדואר רשום את ההודעה כולל הרכיב של הפיצוי להחזר הוצאות.

אורן כהן: אתם רואים את המספרים.

אורן כהן: אתם רואים שבשנת 2019, באמת על מנת לאפשר הסתגלות, אז מאוד השתהינו עם המשלוח של ההודעות, כלומר כן לקחנו יותר זמן לתת לאנשים הזדמנות לשלם, להבין, להפנים, למצוא את עצמם בתוך העניין הזה, ובעצם החל מ-2020 בהתאם לתקנות התחלנו במשלוח של ההודעות בדואר רשום כולל רכיב - - - , וכמו שאתם רואים, יש סך הכול ירידה בין השנה הנוכחית לשנה הקודמת, שזה קשור כמו שראינו, בזה שבאופן כללי שיעור הנוסעים המזדמנים יורד, שיעור המנויים עולה, ולכן גם המגמה היא מגמה כזאת.

אורן כהן: בשקף הבא יש נקודה שהיה חשוב לנו להדגיש, לגבי מה שקורה למי שבעצם אחרי משלוח הדואר הרשום בכל זאת לא משלם את חובו.

אורן כהן: יש מכתבים נוספים שאנחנו מוציאים מעבר למה שנדרש בתקנות, מתוך באמת רצון לנסות למצות את ההליך הזה, ואז בעצם זה עובר לגבייה על ידי אמצעים משפטיים.

אורן כהן: גם בשלב הזה אם בן אדם, מגיעים אליו, מוצאים אותו, מצליחים לתקשר איתו באמצעות משרד הגבייה, ככל שהוא משלם בשלב הזה, אז הוא בעצם משלם את מה שהוא נדרש, רק עם רכיב של ריבית והצמדה.

אורן כהן: זה שיעור מאוד גבוה שכבר מכסה שיעור מאוד ניכר של האנשים.

אורן כהן: אני מדבר רק על אותו נתח של מזדמנים.

אורן כהן: אם הם לא קיבלו את ההודעה הראשונה או קיבלו ולא הבינו, לא משנה, ולא שילמו, ואז הדואר רשום, גם שם, הגיע אליהם, לא הגיע אליהם, הבינו, לא הבינו, גם כן לא שילמו, ואז זה מגיע לשלב של משרד עורכי דין והוא מצליח ליצור איתם קשר.

אורן כהן: בשלב הזה אם הם ישלמו, הם ישלמו בעצם את מה שהם צריכים לשלם פלוס ריבית והצמדה.

אורן כהן: רק אותו רכיב של אנשים שגם בשלב הזה אחרי הפנייה של משרד עורכי הדין ואחרי שנוצר איתם קשר, יש בכל זאת איזושהי סיבה שלא משלמים, רק אז זה עובר להוצאה לפועל לגבייה דרך רשות האכיפה והגבייה, ואז בדרך כלל הסכומים גדלים באופן משמעותי.

אורן כהן: כמו שאנחנו נראה וזה אפשר לראות בשקף הבא, בסופו של דבר זה שיעורים מאוד קטנים מסך האנשים שלא שילמו במועד, ולא מסך כלל המזדמנים או מסך כלל הנסיעות.

אורן כהן: מתוך אותם מזדמנים שלא שילמו במועד וקיבלו פו"ה, מתוכם אלה שאחרי שהם קיבלו את הפו"ה גם לא שילמו, וגם אחרי שהם עברו לייעוץ משפטי, שוב, רובם בשלב הזה משלמים.

אורן כהן: כשנוצר קשר עם משרד עורכי הדין, רובם משלמים.

אורן כהן: מי שבכל זאת גם אז לא שילם ועובר להוצאה לפועל, אתם יכולים לראות, נכון לעכשיו זה 6% מתוך כל האלה שהגיעו לפו"ה.

דן בן סימון: מה המספר האבסולוטי של ה-6%?

יעל רון בן משה: עוד רגע נגיע למספרים המוחלטים, שמשום מה כביש 6 חוצה צפון לא מסר לנו למרות שביקשנו.

דן בן סימון: ה-6%, מה המספר?

אורן כהן: אני לא זוכר להגיד לך.

אורן כהן: 20,000, מצטבר מתחילת ההפעלה.

אורן כהן: אני מזכיר, זה סדר-גודל של 30 מיליון נסיעות בשנה.

אורן כהן: זה בפרופורציות.

יעל רון בן משה: ב-2020, 20 מיליון נסיעות.

אורן כהן: יכול להיות בגלל הקורונה אולי.

יעל רון בן משה: על 2021 עוד לא פרסמתם.

יעל רון בן משה: מה שכן בולט מתוך הנתונים בנקודה הזו, עוד רגע נדבר על נתונים שלא נמסרו וזה יותר בולט.

יעל רון בן משה: בהשוואה למקטע המרכזי, אתם מוציאים כפול קנסות.

יעל רון בן משה: במקטע המרכזי מתוך מעל 67 מיליון נסיעות בשנה, יש להם 600,000 הודעות קנס.

יעל רון בן משה: זה בערך 0.8% מכלל הנסיעות אצלכם.

יעל רון בן משה: מעל 1.5% מגיעים לקנסות.

יעל רון בן משה: זה כפול.

אורן כהן: רק מה שציינתי, פרופורציונאלי לחלוטין לשיעור הנוסעים המזדמנים.

יעל רון בן משה: אבל זה אותם נוסעים.

יעל רון בן משה: זה אותם אזרחים.

יעל רון בן משה: הם רוצים לשלם בכביש 6 המרכזי.

יעל רון בן משה: הם רוצים לשלם גם אצלך, ואתה מוציא כפול, זאת אומרת שמשהו צריך להיעשות אחרת.

יעל רון בן משה: זה אותו דואר, זה אותה שיטה.

אורן כהן: לפי הנתונים שתוארו פה, שיעור ההודעות מבין הנוסעים המזדמנים, למעשה הוא דומה.

אורן כהן: אני לא מכיר את הנתונים אבל ציינה יושב-ראש הוועדה - - -

יעל רון בן משה: נתונים שאתם העברתם וכביש 6 - - - .

יעל רון בן משה: אגב, משרד התחבורה, חבל שאני צריכה לעשות את העבודה הזו ולא גורם אחד מרכז את זה ומשווה.

אורן כהן: אני אומר, אם שיעור הנוסעים המזדמנים במקטע המרכזי הוא כפול, אז גם הגיוני ששיעור הודעות הקנס הוא יהיה כפול, כי זה אותה פרופורציה בדיוק.

יעל רון בן משה: אצלך כפול, הודעות הקנס.

יעל רון בן משה: כמות הודעות הקנס שאתה מוציא כפולה, וזה אותם אזרחים שצורכים את אותו שירות מבחינתם.

יעל רון בן משה: משהו לא עובד.

אורן כהן: מי שהחליט שיהיה על אותו כביש שני זכיינים, זה לא אנחנו.

יעל רון בן משה: אוקיי, אל זה אנחנו נגיע אבל כרגע אתה מנכ"ל החברה, האחריות היא עליך.

אורן כהן: אז אני חושב שאני הראיתי שאנחנו באמת עושים כל מאמץ לשכנע אנשים להירשם.

אורן כהן: גם להבהיר להם שמדובר בכביש אחר ומנוי אחר וגם לשכנע אותם להירשם כמנויים, וגם בקצה של הקצה של הקצה, עשינו להבנתי כל מה שאפשר ולא הצלחנו, רק אז זה מגיע להליכי הגבייה.

אורן כהן: שאלתם אותנו עוד שאלות לגבי אמצעי התשלום לגבייה.

אורן כהן: אם אתם רוצים שנעבור על זה - - -

יעל רון בן משה: לא.

יעל רון בן משה: נתונים שלא נמסרו זה הסכום המצטבר של הקנסות.

יעל רון בן משה: ביקשנו את זה באופן מפורש.

יעל רון בן משה: מכביש 6, מהמקטע המרכזי קיבלנו את זה הסכום.

אורן כהן: להבנתי הרשות הממונה העבירה לכם, לא?

שמעון אברהם: אני מחברת חוצה ישראל.

שמעון אברהם: זה נמסר בפנייה עצמה.

שמעון אברהם: אני יכול להראות.

שמעון אברהם: יש כאן טבלה שמסכמת.

יעל רון בן משה: אוקיי.

יעל רון בן משה: נועם, תראו רק שיהיה לי את זה תוך כדי הדיון, שאני אקבל גם מהמרכזי וגם מכביש 6 חוצה צפון, ומספר הפשרות, בבקשה.

יעל רון בן משה: מהמקטע המרכזי קיבלנו, מהכביש המרכזי, לכמה פשרות הגיעו בגין אי תשלום במועד.

יעל רון בן משה: מכביש 6 חוצה צפון לא קיבלנו את הנתון הזה.

יעל רון בן משה: אלה נתונים שמאוד מעניינים אותנו.

יעל רון בן משה: הסכום המצטבר של הקנסות בהשוואה של שני הכבישים וכמות הפשרות, שזה גם איזשהו מדד שאנחנו רוצים לבחון אותו לאור כמות הפניות שאנחנו מקבלים בנושא הזה.

יעל רון בן משה: יש דברים נוספים שאתה רוצה להציג, להגיד בשלב הזה?

יעל רון בן משה: בבקשה, חבר הכנסת.

מופיד מרעי: קודם כל אני רוצה לברך אותך גבירתי היושבת-ראש, גם על הנכונות וגם על בכלל עצם הרעיון של לקחת את התלונות של הציבור בדברים המאוד מרכזיים בחיים שלו ולהביא אותם כאן לדיון בכנסת.

מופיד מרעי: הדיון הזה בעיניי הוא מאוד חשוב.

מופיד מרעי: כצפוני, אנחנו משתמשים בשירותים האלה.

מופיד מרעי: תראו, יש פתגם שאומר, מרוב טבחים התבשיל נשרף.

מופיד מרעי: לא יכול להיות שכביש 6, כביש 1, שני זכיינים, אחד מדבר בשפה אחת, השני מדבר בשפה שנייה.

מופיד מרעי: בסוף האזרח משלם את המחיר.

מופיד מרעי: נכון, בדרום היו מקטעים חינמיים, בצפון היו מקטעים חינמיים.

מופיד מרעי: בסוף האנשים משלמים את זה.

מופיד מרעי: מי משלם את זה?

מופיד מרעי: לא האנשים שיש להם, מחוברים למדיה, יודעים להיכנס ולהירשם כמנוי בכביש 6 כמו שאני עשיתי כשהייתי במערכת פרטית.

מופיד מרעי: מי משלם את המחיר?

מופיד מרעי: אלה שלא יודעים לעשות את זה, אלה שנכנסו לשם, שלא יודעים בכלל שצריך לשלם.

מופיד מרעי: מי האנשים האלה?

מופיד מרעי: השכבות החלשות.

מופיד מרעי: השכבות החלשות, אנחנו עושים את כל התהליך, לא יודעים להגיע אליהם.

מופיד מרעי: לא סתם שאלתי את השאלה, בהבחנה של מגזרים, לא כדי לעשות גזענות כזו או אחרת.

מופיד מרעי: אלה עובדות.

מופיד מרעי: אתה יכול להגיע לכתובות בתל אביב, בחיפה, בנהריה, הרבה יותר מהר מאשר בסח'נין, בעראבה ובכל יישוב אחר, לכן השכבות החלשות בסוף משלמות את המחיר.

מופיד מרעי: אין להם מאיפה לשלם ומסבכים אותם.

מופיד מרעי: לדעתי משרד התחבורה צריך להנחות כאן על אחידות בנושאים האלה בלי כחל וסרק.

מופיד מרעי: לתת הנחיה ולהחליט החלטה שיש אחידות.

מופיד מרעי: אני חושב שבוועדה הזאת התוצאה שיכולה להיות כאן, באמת שתהיה אחידות.

מופיד מרעי: להגיע לכל מי שצריך להגיע ובאיזשהו שלב גם לפנים משורת הדין להגיד, תוך שנה תשלמו את כל הקנסות שלכם.

מופיד מרעי: כולם באים ומשלמים כמו שעושים החזר ציוד לצבא.

מופיד מרעי: תבואו, תשלמו ואחרי זה בעוד שנה אנשים יתחילו להפנים.

מופיד מרעי: אני אומר כצפוני, לא היה מספיק זמן לאזרח הפשוט להפנים שכביש 6 הקטע הצפוני, הוא לא שייך לקטע המרכזי.

מופיד מרעי: הרבה מאוד חושבים שהמנוי שלהם בקטע הדרומי או המרכזי הוא מנוי גם לצפון, אז אני מציע גבירתי היושבת-ראש, לנסות למצוא פתרון, לתת ארכה של שנה ולבטל את כל הקנסות לכל התושבים, תבואו, תשלמו.

מופיד מרעי: תגיעו אליהם כדי להמשיך הלאה.

יעל רון בן משה: אוקיי, תודה רבה חבר הכנסת.

יעל רון בן משה: בינתיים ביררו לי את נושא הסכום המצטבר של הקנסות, אז אין בפנינו את הנתון של הסכום המצטבר של הקנסות.

יעל רון בן משה: אני רוצה גם כמובן שזה יהיה רשום בפרוטוקול.

יעל רון בן משה: לא הועבר למרות שביקשנו, מכביש 6 חוצה צפון, סכום הקנסות המצטבר.

יעל רון בן משה: כן אני מבקשת לקבל את הנתון הזה.

אורן כהן: אין בעיה, רק שוב, הרשות הממונה אומרת שזה פה לפניכם.

אורן כהן: כל החומרים מאיתנו ממילא עברו דרך הרשות הממונה.

אורן כהן: אנחנו לא שלחנו ישירות שום דבר לוועדה.

יעל רון בן משה: אני מבקשת לראות את הסכום הכולל של הקנסות שניגבו.

שמעון אברהם: פר שנה אלה הנתונים.

יעל רון בן משה: זה סכום חשבוניות, כן?

שמעון אברהם: ובצידם הסכום הכספי.

יעל רון בן משה: מה זה הסכום הכספי?

שמעון אברהם: של חשבוניות, פיצוי והחזר הוצאות.

יעל רון בן משה: אני מתקנת.

יעל רון בן משה: כן הנתון נמסר ואנחנו ננסה לבחון את זה תוך כדי הישיבה.

יעל רון בן משה: בסדר גמור, תודה.

יעל רון בן משה: נציגי כביש 6 המקטע המרכזי, יש פה מישהו שרוצה להגיב למה שנאמר עד עכשיו, למרות שלא עסקנו בזה עוד?

יעל רון בן משה: דרך ארץ, בקשה.

שרון פלורנטין: אני היועצת המשפטית של חברת דרך ארץ.

שרון פלורנטין: אין לנו מה להגיד למעט זה שבאמת הנתונים מוכיחים שאנחנו משתדלים לעשות הכול כדי לא להגיע להוצאה לפועל.

שרון פלורנטין: אנחנו נוקטים בהרבה הליכי גבייה רכה שאנחנו לא מחויבים להם בחוק ועולים לנו לא מעט כסף בדיוק בשביל הדבר הזה.

שרון פלורנטין: מעודדים כמובן רישום כמנויים מאחר וזה לא עולה כלום ללקוח אבל זה מאוד שירותי ומונע ממנו מלהגיע ולצבור חובות.

יעל רון בן משה: יופי, אז מילה טובה לדרך ארץ גם על הנכונות להגיע, להשתתף.

יעל רון בן משה: גם על זה שבאמת אנחנו רואים שבאחוזים, מחצית מכמות הקנסות.

יעל רון בן משה: נכון, הם ותיקים והם יותר מוכרים אבל אולי יש מה ללמוד מהם.

יעל רון בן משה: אני מבינה שגם אתם מצליחים לעשות כל מיני שיתופי פעולה.

יעל רון בן משה: ראיתי ששולחים אימיילים למנויי המקטע המרכזי לגבי כביש 6 חוצה צפון.

יעל רון בן משה: זה אמנם מגיע לכולם לספאם אבל לפחות יש את הנכונות והמאמץ לסייע לשכנים מצפון ובכלל לאזרחים בהעלאת המודעות, אז יישר כוח לדרך ארץ.

יעל רון בן משה: אני כן רוצה לציין בהקשר למה שאמרת, המנכ"ל, כן למסגר את הבעיה ברשותכם.

יעל רון בן משה: אנחנו מדברים בעצם על שני אתגרים עיקריים: אחד, זה בעיית המודעות לזה שבכלל קיים זכיין נוסף.

יעל רון בן משה: עשיתם כנראה קמפיינים שבעיניי עצמכם הם נהדרים אבל כנראה הם לא השיגו את המטרה ויכול להיות שצריך לעשות משהו אחר.

יעל רון בן משה: אני שמחה לראות שמתחילת אוקטובר העליתם שבעה קמפיינים ממומנים גם ברשתות החברתיות.

יעל רון בן משה: מבדיקות שאנחנו עשינו, אז לפני כן לא היו קמפיינים כאלה ברשתות החברתיות, אז אולי זה מדיה שבאוקטובר 2021 לפי דף הפייסבוק שלכם זה נתונים שקופים לציבור ובסוף כסף ציבורי.

יעל רון בן משה: הקמפיין הראשון עלה ב-7 באוקטובר 2021.

קריאה: יש קמפיינים ממומנים שלא רואים אותם - - - .

יעל רון בן משה: על זה נדבר בנפרד עם הייעוץ המשפטי.

יעל רון בן משה: זה כמובן צריך להיות חשוף לציבור, כל הקמפיינים הממומנים.

יעל רון בן משה: מה שמופיע בדף שלכם זה מ-7 באוקטובר 2021 וטוב שזה מופיע שם וטוב שזה התחיל באופן הזה באוקטובר, ואם היה לפני, אז תעלו את זה.

יעל רון בן משה: תחשפו את זה.

קריאה: אנחנו נעביר ללינקים, אין בעיה.

יעל רון בן משה: חשוף לציבור זה צריך להיות ואז אפשר לראות מה בערבית, מה בעברית.

יעל רון בן משה: זה לא גחמה שלי.

יעל רון בן משה: אז בעיית המודעות שכנראה צריך לפתור.

יעל רון בן משה: כל האמירות כאילו יש שילוט וגם ב-28 השקפים לפני, כאילו יש שילוט, אין שילוט.

יעל רון בן משה: לכתוב לאנשים "עשו מנוי לכביש 6 חוצה צפון", הבן אדם נוסע על הכביש, חושב שהוא עשה מנוי לכביש.

יעל רון בן משה: הוא לא יודע מה זה 6 צפון או לא 6 צפון.

יעל רון בן משה: כמו שאדם לא יודע, איילון צפון או איילון דרום ומי מפעיל איזה חלק של הכביש והאם עיריית תל אביב קשורה לזה או לא, חברת נתיבי איילון.

יעל רון בן משה: הציבור נכנס לרכב בחולון, מעמיס את המשפחה, נוסע לצפון, יודע שיש לו מנוי והשלט הזה של "עשו מנוי לכביש 6 חוצה צפון", חולף מעליו במהירות של 100 קמ"ש כשהוא בטוח שיש לו מנוי לכביש 6.

יעל רון בן משה: להוסיף צפון או חוצה צפון זה לא מה שעושה את ההבדל ואני שמחה לראות שכן משרד התחבורה ירצה לעדכן על זה.

יעל רון בן משה: אני רק רוצה להגיד, זה הבעיה הראשונה, המודעות.

יעל רון בן משה: היא לא נפתרה.

יעל רון בן משה: כנראה שצריך לעשות משהו אחר.

יעל רון בן משה: הבעיה השנייה זה בעיית איתור המזדמנים.

יעל רון בן משה: אפשר להגיד שהדואר לא עובד ושיש פייק ברשתות החברתית לגבי זה, ואנחנו עושים את כל המאמצים.

יעל רון בן משה: בשורה התחתונה, אתם לא גובים מספיק, אם אנחנו משווים את זה ביחס לכביש אגרה אחר, וגם פה כנראה צריך לעשות משהו אחר.

יעל רון בן משה: אני כן רוצה לציין את המכתב של מנכ"לית משרד התחבורה שהגיע אלי אתמול.

יעל רון בן משה: מנכ"לית המשרד, מיכל פרנק, והמכתב מתחיל ככה: "קיימת בעיה של מודעות הנוסעים במעבר בין כביש 6 אל כביש 6 צפון.

יעל רון בן משה: נוסעים לא מעטים סופגים קנסות לאור אי תשלום בשל חוסר המודעות לאי תחולת המנוי של כביש 6 גם על 6 צפון".

יעל רון בן משה: כך נפתח המכתב של מנכ"לית משרד התחבורה.

יעל רון בן משה: אני חושבת שמפה כולנו מבינים שצריך לצאת כנראה לפעולות אחרות.

יעל רון בן משה: אני מעבירה את רשות הדיבור לנציגי משרד התחבורה.

שירן יעקב: תודה לכבודה, אני עו"ד בלשכה המשפטית.

שירן יעקב: לגבי הנושא של המודעות, אכן מנכ"לית המשרד נדרשה לנושא ובאמת הבינה את הקושי שאתם מתארים פה.

שירן יעקב: אכן מצד הזכיינים נעשו באמת פעולות שגם נסקרו כאן, אם זה במדיה תקשורתית בכל מיני פלטפורמות, בכל מיני מגזרים, טלוויזיה, רדיו.

שירן יעקב: נעשתה פנייה מדרך ארץ, ישירה למנויים שלה, ועדכנו.

שירן יעקב: בנוסף לכך, המנכ"לית שלנו מצאה לנכון לבחון את האפשרות של שילוט בשטח ממש על גבי הכביש עצמו, שיעדכן את הנהגים שהנה נגמר גבולות הגזרה של זכיין אחר והנה מתחיל גבולות גזרה של זכיין אחר.

שירן יעקב: הרשות הממונה הגישה לוועדת התמרור אצלנו בקשה, וועדת התמרור אישרה את הבקשה.

שירן יעקב: כרגע יש איזשהו שיג ושיח לגבי איך זה ייראה.

שירן יעקב: מבחינה בטיחותית צריך גם שזה לא חלילה יסכן את הנהיגה, אז עובדים על זה.

שירן יעקב: אנחנו צופים שזה יקרה בתקופה קרובה ואנחנו סבורים שזה יוכל לסייע.

שירן יעקב: לגבי הסיפור של איתור מזדמנים והטענה שהדואר לא עובד.

שירן יעקב: גם הנושא הזה באמת נבדק וישבנו וחשבנו על הסוגיה הזאת.

שירן יעקב: עקרונית לפי הדין, הדין מחייב המצאה בדואר.

שירן יעקב: החקיקה לא מדברת על המצאה באופן אחר.

שירן יעקב: איך שהיום זה עובד, בעצם יש את הפרטים במערכת של משרד הרישוי שמתעדכנת אצלנו באופן אוטומטי מרשות האוכלוסין.

שירן יעקב: כשיש עדכון כתובת, זה אוטומטית מתעדכן במערכות של רשות הרישוי וזה מועבר לזכיינים והם ממציאים בעצם את הודעות החיוב בהתאם לכתובות האלה.

שירן יעקב: אין במערכות של משרד הרישוי פונקציה של המידע על דואר אלקטרוני או מספרי נייד.

יעל רון בן משה: ויש איזושהי חשיבה כן להיכנס?

שירן יעקב: גם פה באמת חשבנו.

שירן יעקב: זה מעורר באמת שאלות של פרטיות ושל הגנת הפרט, שזה באמת בעייתי.

שירן יעקב: אני באופן אישי דיברתי על זה עם משרד המשפטים שבאמת רואה בכך קושי, לכן זה משהו שצריך לחשוב עליו.

שירן יעקב: כרגע אין לנו את המידע הזה כמו שאמרתי.

שירן יעקב: גם צריך להבין מה עמדת רשות האוכלוסין, כי אני מבינה שלו יש את המידע, ממה שנמסר לי פה, כי גם נעשו פניות של הזכיינים לרשות האוכלוסין וניסיון לקבל את המידע, וזה התשובות שהם קיבלו, שיש בהן ממש, זאת אומרת שזה באמת מעורר שאלות.

שירן יעקב: זה לא משהו שהוא כל כך פשוט אבל צריך לבחון את זה.

שירן יעקב: אני לא יודעת אם צריך לעשות כאן איזשהו שינוי של חקיקה או איזשהו שינוי של מדיניות, אבל בהחלט צריך לבחון גם את השאלות האלה.

שירן יעקב: זהו, זה בגדול.

יעל רון בן משה: אני רואה שהמנכ"לית במכתבה מתייחסת לעניין של שירות מסרים מבוסס מיקום.

יעל רון בן משה: זה נשמע לי פי כמה חדירה לפרטיות לעומת לשלוח אימייל.

שירן יעקב: נכון.

שירן יעקב: תיכף יבהירו כאן.

שירן יעקב: אני רק רוצה אולי מילה על ועדות הערר ואז אני אעביר את רשות הדיבור בהקשר הזה לרשות הממונה שיותר תפרט לגבי ועדות ערר.

שירן יעקב: מהדיון האחרון שהשתמע שיש ועדות שלא פעילות.

שירן יעקב: אני רוצה קצת לדייק.

שירן יעקב: בגדול, יש ארבע ועדות ערר.

שירן יעקב: יש לנו את ועדת הערר של קטע מרכזי כביש 6, ועדת ערר של נתיב מהיר, ועדת ערר של מנהרות הכרמל ו-6 חוצה צפון.

שירן יעקב: שתי ועדות של מנהרות הכרמל ו-6 חוצה צפון עובדות ומתפקדות.

שירן יעקב: - - - ו-6 חוצה צפון זה ועדה היא, אני אגיד בהערכה גסה, 80% מהעררים מוגשים אליה.

שירן יעקב: פחות או יותר עיקר המסה העיקרית היא לוועדה הזאת שהיא עובדת ומתפקדת ופעילה.

שירן יעקב: בתקופה האחרונה פקע התוקף של חברי ועדת ערר של קטע מרכזי כביש 6 ושל הנתיב המהיר.

יעל רון בן משה: עוד שלושה שבועות זה שנה.

שירן יעקב: נכון.

שירן יעקב: היינו בתקופה של חילופי ממשלות, חילופי שרים וזה לא הסתייע.

שירן יעקב: אני יכולה היום לבוא עם בשורה לוועדה, שלגבי קטע מרכזי כביש 6, כתב המינוי כבר ממש בסבב חתימות של השרים.

שירן יעקב: כתב המינוי אמור להיות חתום על ידי שרת התחבורה ושר האוצר.

שירן יעקב: אנחנו בסבב של חתימות ואני מקווה שבתקופה הקרובה כבר תהיה לנו ועדת ערר לקטע מרכזי בכביש 6.

יעל רון בן משה: מאז בעצם שפג התוקף של המינוי של הוועדה הקודמת, הוגשו 598 עררים לוועדה של המקטע המרכזי ובעצם הפתרון הוא שעד שלא מתכנסת הוועדה החדשה, עד אין מינוי והיא לא מתכנסת, גובים את תשלום הקנס כפשרה.

שירן יעקב: בהקשר הזה אני גם אשמח שהרשות הממונה תתייחס.

שירן יעקב: אני רק אגיד שיש איזושהי הסכמה לגבי העניין של תשלום הקרן שבעצם עוצר את - - - .

יעל רון בן משה: רק שההסכמה היא לא עם האזרחים.

יעל רון בן משה: אני מייצגת פה את האזרחים.

יעל רון בן משה: טוב שאתם מסכימים ביניכם וששנה אין מינוי.

שירן יעקב: כשאני אומרת הסכמה, זה כמובן עם מגישי הערר.

יעל רון בן משה: מה הברירה שלהם?

יעל רון בן משה: מה הוצע להם?

גיא לויאן: אני היועץ המשפטי של חוצה ישראל.

גיא לויאן: אנחנו מנהלים כרשות ממונה את מזכירות ועדת הערר.

גיא לויאן: בגלל שהיינו ערים למצב של חילופי ממשלות ושצפוי קושי, ממש עם סיום הכהונה של ועדת 6 קטע מרכזי, פנינו לזכיין לפנים משורת הדין למרות שאין לו חובה, הוא זכיין שפועל על מנת להרוויח, הגענו איתם להסדר דיוני לפיו אזרח שישלם את קרן החוב, כלומר את קרן הנסיעות בלבד בלי מרכיב פיצוי והחזר בהוצאות, יהיה סוג של הקפאת הליכים, כלומר לא ינקטו נגדו, לא תהיה אסקלציה של ההליכים, וזאת על מנת לחכות לוועדת ערר שתמונה ושם הוא יוכל להביע את המחלוקת.

יעל רון בן משה: הוא יוכל להביא.

גיא לויאן: יוכל להביא בהחלט.

גיא לויאן: אגב, זה נאמר במפורש שזה מבלי להודות בכל חובות ההסדר הזה.

יעל רון בן משה: האם נשקלה האופציה להמתין גם עם הגבייה של הקרן?

יעל רון בן משה: לפני שבוע סיימנו את החקיקה של חוק מיסוי משאבי טבע.

יעל רון בן משה: הרי מה היה שם עד עכשיו?

יעל רון בן משה: החברות הכי גדולות במשק שמחזיקות בידיהן משאב ציבורי, אומרות, ככל שיש מחלוקת, קודם אנחנו מחזיקים את הכסף אצלנו.

יעל רון בן משה: רק כשתתברר המחלוקת, זה יעבור לקרן.

יעל רון בן משה: רק אחרי שינוי החקיקה, בעצם עכשיו אנחנו נוכל להחזיק את הכסף באיזושהי קרן ייעודית ואולי זה יהיה איזשהו תמריץ לחברות הגדולות לסיים את הבירורים, ולנו כדאי ללכת במסלול הזה כי אז יש סיכוי שהכסף יגיע לציבור ולרווחת הציבור מהר יותר.

יעל רון בן משה: פה אתם אומרים, קודם האזרח הקטן ישלם את ה-10 שקלים שיש עליהם מחלוקת.

יעל רון בן משה: הוא יחכה שתהיה ועדת ערר, שנקים אותה, ורק אז.

יעל רון בן משה: האם זה נראה מידתי, בטח בהתייחס להקלות שעשינו עד עכשיו לחברות הגדולות במשק?

יעל רון בן משה: הרי האזרח ביקש לברר את העניין, אז קודם גובים ממנו ועכשיו נחכה שהשרה תחתום על המינויים?

יעל רון בן משה: וזה כבר שנה.

גיא לויאן: אני אסביר.

גיא לויאן: בנוסף לתיק יועץ משפטי ישבתי תשע שנים כנציג רשות ממונה בוועדת ערר.

גיא לויאן: אני יכול לומר לגבירתי שכמות המקרים שעוררים חלקו על עצם הנסיעה שואפת לאפס.

גיא לויאן: היא כמעט אפסית במספרים מוחלטים, לכן תשלום קרן הנסיעות הוא בעצם סוג של הכרה בזה שנסעתי, ואחרי זה נדון האם כן קיבלתי, לא קיבלתי לגבי הקנסות וכדומה.

גיא לויאן: עוד פעם, זה נעשה לפנים משורת הדין.

גיא לויאן: הזכיין, מבחינתו אין ועדת ערר, אז אין ועדת ערר.

גיא לויאן: לפי דעתי זה הסדר מצוין מול הזכיין שבאמת נאות, אין לי מילה אחרת להשתמש, לעשות את זה, לכן אנחנו חושבים שזה המעט שיכולנו לעשות למען הציבור ועשינו אותו.

יעל רון בן משה: כן אני מבקשת מכל מי שבאמת יושבים בדיון הזה ובכלל בתפקידנו הציבוריים, לזכור שה-10 שקלים וה-50 שקלים וה-100 שקלים עבור האזרח הם מאוד משמעותיים ואנחנו כן צריכים להיות במאמץ של הגברת האמון בין האזרח למערכות, ואיכשהו סביב הדיון של כביש 6 ומשרד התחבורה ותהליכי גבייה, לצערי אני חושבת שאנחנו עושים הפוך, עם כל הרצון הטוב.

גיא לויאן: אני רק אומר מילה בעניין הזה שנאמר פה 600.

גיא לויאן: רוב המקרים שבהם לא מוכנים לחכות עם החוב, יש גם אנשים סדרתיים שלא משלמים בכביש 6.

גיא לויאן: זה לא תמיד האזרח הקטן היחיד שנפגע.

גיא לויאן: קחו את זה בחשבון.

גיא לויאן: יש אנשים שנוסעים בעשרות ומאות אלפי שקלים ולא משלמים את חובם.

יעל רון בן משה: אנחנו עדיין נתייחס לאזרח הקטן כאזרח שרוצה לקבל שירות, רוצה לשלם עבור השירות, ואם צריך לברר דברים, אז ניתן לו את האפשרות במסגרת ועדת ערר, להגיד את דברו.

שירן יעקב: ברשותך, אני רק אשלים.

שירן יעקב: לגבי ועדת הערר של הנתיב המהיר, בהקשר הזה כדי למנות יו"ר אנחנו צריכים בעצם לקבל רשימה משר המשפטים של הכשרים לכהונת שופטי שלום.

שירן יעקב: השרה שלנו פנתה כבר באוגוסט בבקשה כזאת לשר המשפטים ואנחנו ממתינים לקבל את הרשימה.

שירן יעקב: לצערנו עוד לא קיבלנו ולכן המינוי של הוועדה מעט מתעכב.

אסנת אלגום-מזרחי: מתי פג התוקף בנתיב המהיר?

גיא לויאן: בנתיב המהיר הכהונה של היו"ר הסתיימה ב-30 באפריל 2019, והכהונה של שני החברים האחרים, ב-17 במרץ 2021, כלומר היא לא יכולה לתפקד ממרץ 2021.

גיא לויאן: בעיקרון אפשר בהרכב חסר, אבל מכיוון שזה חבר ולא היו"ר, לכן לפי דעתי התקיימו רשמית.

גיא לויאן: הוועדה כולה הפסיקה ב-17 במרץ 2021.

אסנת אלגום-מזרחי: זאת אומרת, שנה אחרי דצמבר 2020.

גיא לויאן: פחות משנה.

גיא לויאן: שלושה-ארבעה חודשים אחרי.

אסנת אלגום-מזרחי: אז כרגע בעצם יש לנו בעיה עם שתי ועדות ערר, אחת של 6 מרכז ואחת של הנתיב המהיר.

גיא לויאן: 6 מרכז עומדת להיפתר ממש בימים אלה.

אסנת אלגום-מזרחי: אוקיי.

אסנת אלגום-מזרחי: אנחנו פשוט קיבלנו התייחסות של שר המשפטים על זה שהמהלכים מזורזים בימים אלו ממש, אבל אני חושבת שהוא התייחס רק ל-6 מרכז, לכן טוב שאת מדברת גם על הנתיב המהיר, כי גם שם בעצם יש את אותה בעיה.

אסנת אלגום-מזרחי: אני מניחה שגם אותה פשרה מושגת שם מול נוסעים שהגישו עררים ובינתיים אי אפשר לדון.

גיא לויאן: הראל, אם תוכל להתייחס.

גיא לויאן: לפי דעתי יש שם ממש מיעוט של עררים.

הראל חנין: אני עובד בחברת שפיר ואני מנהל גם את הנתיב המהיר.

הראל חנין: כמות העררים היא זעומה.

הראל חנין: אנחנו משתדלים בטח בגלל שאין ועדה, להגיע עם כולם לפשרות, שזה לטובת האזרח גם אם הוא צודק או לא צודק בערר.

הראל חנין: העליתם את זה במילה לגבי כביש 6 צפון.

הראל חנין: גם שם אנחנו משתדלים לעשות פשרות.

הראל חנין: אנחנו רואים בזה הליכה לקראת האזרח.

הראל חנין: לגבי הנתיב המהיר, אנחנו בהחלט עושים מאמץ לפתור בפשרות, ובכל התיקים שנשארים, אז אנחנו מחכים לדיון, אנחנו עוצרים הליכים משפטיים.

אסנת אלגום-מזרחי: מה זה, אגב, כמות מועטה?

אסנת אלגום-מזרחי: יש לך הערכה?

אסנת אלגום-מזרחי: רק הערכה מספרית.

הראל חנין: לדעתי 30 מתחילת השנה.

יעל רון בן משה: בבקשה, נציגי רשות האכיפה והגבייה, דן בן סימון ועו"ד ענת הראל.

דן בן סימון: קודם כל תודה רבה.

יעל רון בן משה: בהצלחה בתפקידך.

דן בן סימון: תודה.

דן בן סימון: קודם כל הדיון הוא חשוב, ואנחנו צריכים גם להסתכל צופה פני עתיד כי יהיו עוד הרבה כבישים מהירים, אגרת גודש וכו'.

דן בן סימון: אני גם צפוני.

דן בן סימון: אני לקוח "כבד" שלכם.

יעל רון בן משה: גם אני.

דן בן סימון: משלם הרבה.

דן בן סימון: לעצם העניין, אנחנו הרי מדברים על אדם שיש לו מנוי במרכז ופתאום עבר דרך יקנעם ואומרים לו, יקנעם זה ארץ אחרת, זה לא תל אביב, אתה צריך לשלם עוד פעם.

דן בן סימון: קודם כל היה צריך לעשות רישום אחד, כי קראתי במכתב הראשון שהפצתם, לעשות מערכות בילינג משותפות.

דן בן סימון: לא צריך.

דן בן סימון: לא צריך ללכת כל כך רחוק, כי זה עלות גדולה.

דן בן סימון: כל אחד שיעשה את הבילינג משלו.

דן בן סימון: אני לא מדבר כרגע האם צריכה להיות אחידות בתעריפים.

דן בן סימון: אנחנו מדברים על אדם שרשום כבר.

דן בן סימון: תחשבו, כשאני מוכר את האוטו, אני עכשיו צריך לזכור לבטל את המנוי שלי ב-19 מקומות.

דן בן סימון: מישהו צריך לעשות רישום אחיד לכל כבישי האגרה במדינת ישראל, ולהעביר את המידע הזה לחברות עצמן.

דן בן סימון: תחשבו, כשאני נרשמתי לכביש 6 והיו אומרים לי, תצרף את זה גם למנוי החדש, אז הייתי מצטרף.

דן בן סימון: זה לא היה עוזר.

דן בן סימון: הפרטים חסויים וכו', פרטי כרטיס האשראי.

דן בן סימון: תעבירו בין הגופים.

דן בן סימון: זה לגבי הנושא של רישום אחיד וזה חובה לעתיד לבוא.

דן בן סימון: למצער שלא עשו את זה מקודם ועוד בייחוד כשהשם הוא 6 צפון, שזה מילים קרובות מאוד.

דן בן סימון: זה לגבי הרישום.

דן בן סימון: אני חושב שמחויב המציאות לעשות רישום אחיד.

יעל רון בן משה: אתה משפטן?

דן בן סימון: אני אזרח.

דן בן סימון: אני לא משפטן.

יעל רון בן משה: צריך לבדוק את העניין הזה של רישום אחד.

דן בן סימון: האזרח יודע שהוא נרשם ובאים ואומרים לי, אתה רוצה להירשם גם לכביש גודש, לכל הרשימה הזאת, למנהרות הכרמל?

דן בן סימון: את גם נוסעת במנהרות הכרמל, נכון?

יעל רון בן משה: על מנהרות הכרמל אנחנו נקיים דיון.

דן בן סימון: מנהרות הכרמל, אני צריך לעשות מנוי אחר.

דן בן סימון: פעם העולם היה יותר פשוט.

דן בן סימון: הייתי נוסע, לא הייתי משם באף מקום.

דן בן סימון: היום בכל מטר אני צריך לשלם.

דן בן סימון: אם אני הייתי נרשם פעם אחת, אני מדבר על אלה שרשומים, כי המזדמנים בכל המקומות, נשים אותם בצד כי הרי הוא לא רשום.

דן בן סימון: אני מדבר על אחד שכבר טרח ואמר, אני רוצה להירשם.

דן בן סימון: תרשמו אותו לכל הכבישים.

דן בן סימון: אני לא משפטן אבל אין בעיה.

דן בן סימון: אני מאשר להעביר את המידע, לכן אין בעיה משפטית.

דן בן סימון: לגבי מספר הטלפון.

דן בן סימון: יש חוק דיגיטציה שידונו בו בשנה הקרובה, וזה בעצם יחייב את האזרחים לעדכן במשרד הפנים גם את כתובת האימייל וגם את מספר הטלפון שלו.

דן בן סימון: יש גם אזרחים היום שלא מעדכנים את הכתובת הפיזית, אבל אנחנו לא מדברים על האזרחים האלה כרגע.

דן בן סימון: הדבר הזה יועיל והמידע הזה יעבור סביר להניח למשרד התחבורה ואז אפשר יהיה להעביר להם.

דן בן סימון: ברשות האכיפה והגבייה יש מסלול שנקרא מסלול מקוצר.

דן בן סימון: תשתמשו בו.

דן בן סימון: אתם מדברים פה על חובות.

דן בן סימון: אני לא מדבר על הגדולים.

דן בן סימון: אני לא מדברים על הסדרתיים.

דן בן סימון: אני מדבר על מה שחברת הכנסת יעל רון אמרה, על האזרח הקטן שיש לו נסיעה של 500 שקל והוא הגיע לשלב של הוצאה לפועל.

דן בן סימון: כל הנושאים הרכים לא עזרו.

דן בן סימון: הגיע להוצאה לפועל במסלול הרגיל.

דן בן סימון: בסופו של דבר אחרי ההליך הראשון ישלם סדר גודל של 1,485 שקל, כי אתה מוסיף לו שכר טרחת עו"ד.

דן בן סימון: אותו דבר במסלול המקוצר, הוא היה צריך לשלם 657 שקל.

דן בן סימון: זה 64% פחות.

דן בן סימון: תחשבו על זה, ואתם אומרים שיש לכם מספר מאוד קטן, לכן אתם צריכים לתקוף שני דברים: אחד, את הרישום האחיד.

דן בן סימון: אני לא פותר את הבעיה של העבר, אבל לעתיד לבוא.

דן בן סימון: יהיו לנו עוד כבישי גודש.

דן בן סימון: איפה את גרה?

יעל רון בן משה: ליד נהריה, בגעתון.

דן בן סימון: עוד מעט כביש 4 שם, יגידו שהוא גם באגרה.

יעל רון בן משה: לא יגידו כלום.

דן בן סימון: את לא יודעת.

דן בן סימון: המדינה לא יכולה לפצל את הנושא הזה של אגרות כבישים לעשרות גופים.

דן בן סימון: אין בעיה שיהיו עשרות גופים אבל שיהיה רישום אחד לאזרח.

יעל רון בן משה: הנקודה הזאת ברורה.

יעל רון בן משה: תודה רבה, דן.

יעל רון בן משה: ענת, את רוצה להתייחס?

ענת הר אבן: אני חושבת שדן באמת סקר מאוד יפה את הנושא של המסלול המקוצר, שבעצם מדובר בחובות קטנים.

ענת הר אבן: הפעילות של המסלול המקוצר מביאה הצלחות בשיעורים ניכרים, אפילו יותר גבוהים.

ענת הר אבן: הראינו את זה לכנסת כשהפכנו את המסלול המקוצר לקבוע, ביחס למסלול הרגיל.

ענת הר אבן: אני מבינה שאת כל התהליך המוקדם, הרך, הם מוציאים כבר למיקור חוץ אצל עורכי דין וזה הופך אותם למעין שבויים בידי עורכי הדין.

ענת הר אבן: פנינו אליהם כמה פעמים, גם לכביש 6 חוצה צפון, גם לכביש 6 הרגיל, בבקשה שלטובת האזרחים יפנו למסלול המקוצר.

ענת הר אבן: אנחנו מחדשים את הפנייה הזאת.

ענת הר אבן: המסלול המקוצר בהליכי העיקולים שבו באמת יביא את החוב בהוספת עלויות פחותות על החוב המרכזי, וכדאי שיקדישו לזה מחשבה.

ענת הר אבן: אני לא יכולה למסור נתונים של היקף התיקים שנפתחו בהוצאה לפועל, כי תלויה ועומדת פנייה לפי חוק חופש המידע, ועורכי הדין של כביש 6 חוצה צפון התנגדו, אבל אני יכולה להגיד שבסך הכול הכולל היקף החייבים שנפתח להם תיק בגין חוב אגרה, גדל בהרבה וצריך לקחת את זה בחשבון.

ענת הר אבן: כשאפשר יהיה, אז אנחנו נעביר את הנתונים.

יעל רון בן משה: אוקיי.

דן בן סימון: עוד תוספת.

דן בן סימון: בחוק ההסדרים היה נושא של תחבורה ציבורית.

דן בן סימון: זה חוק שירד.

דן בן סימון: שם באו ואמרו, תהיה חובה לפתוח את התיק במסלול המקוצר.

דן בן סימון: אני פה לא אומר אם חובה או לא חובה לגבי כבישי אגרה, אבל צריך לחשוב על זה.

דן בן סימון: אם האזרח חשוב לנו, ואני בטוח שהאזרח חשוב לנו, העלות הכוללת היא הרבה יותר נמוכה במסלול המקוצר.

דן בן סימון: גם אם ההצלחה כמו שענת אמרה, הצלחה יותר גבוהה, אבל גם אם ההצלחה היא דומה, העלות יותר נמוכה, וכשהעלות של חוב לאדם היא יותר נמוכה, הרצון שלו לשלם הוא הרבה יותר גבוה.

יעל רון בן משה: בהקשר הזה אני אגיד שאני מקדמת הצעת חוק פרטית בנושא הזה.

יעל רון בן משה: אני מקווה שתהיה לזה תמיכה רחבה של כל סיעות הבית, ושאפשר יהיה בחודשים הקרובים להכניס תיקון חקיקה לחוק הוצאה לפועל בספר החוקים של מדינת ישראל, וזה יהיה מחייב.

יעל רון בן משה: מכיוון שזה הכיוון, אני חושבת שכדאי מאוד לזכיינים, גם מי שנמצאים כאן וגם מי שלא נמצאים כאן, לקחת את זה בחשבון, להוסיף על זה את החלטת הרשמת קרן פרג'ון זיטמן מההוצאה לפועל בלשכת ירושלים, שכותבת בשבוע שעבר לגבי כביש 6 חוצה צפון ומקרה שהיא עסקה בו: "אופן גביית החוב כאשר מדובר בגוף מעין ציבורי המעניק שירות לנסיעה, ולאור כוחה של זכות לחופש התנועה אשר הינה זכות יסוד, נראה לא מידתי.

יעל רון בן משה: נראה כי הליכי ההוצאה לפועל של הזוכה", החברה הזוכה, "באמצעות ייצוג משפטי, מכבידים על ציבור המשתמשים בכביש".

יעל רון בן משה: בהמשך בפסק הדין היא כותבת: "בעניין זה, לאור פתיחת התיק באופן שגוי, אני מורה על הפחתת שכר טרחה ב' שהתווסף לתיק.

יעל רון בן משה: התיק נפתח כשלא כדין", ובקשת התחייבת התקבלה במובן זה, "ועל כן לא היה ואין מקום להגדלת החוב בשכר טרחה ב' בשלב זה".

אורן כהן: אפשר להתייחס?

יעל רון בן משה: אפשר להתייחס, בוודאי.

אורן כהן: כמובן אם תהיה הצעת חוק, אז נעשה מה שהחוק יורה.

אורן כהן: אני רק רוצה להדגיש כדי לא לעשות נזק לציבור.

אורן כהן: ככל שהולכים למסלול המקוצר, כולם נדרשים לשלם בעצם את הוצאות הגבייה כמו שהוזכר.

אורן כהן: בהליכי הגבייה כמו שאנחנו עושים אותם, כמו שציינתי, רוב גדול, למעלה מ-70%, על אף שהפעילו נגדם או לעומתם משרד עורכי דין, משלמים רק ריבית והצמדה, אז אם ייקחו בתוחלת של כל אותם אנשים, ותעשו את המכפלות, המסקנה שאנחנו הגענו אליה ואנחנו עומדים מאחוריה, זה יהיה פחות טוב לציבור לו נעביר את כולם למסלול המקוצר.

אורן כהן: אני מקווה שההסבר היה ברור.

יעל רון בן משה: ההסבר ברור, אבל בסוף כשאתה רואה את המקרים שאנשים שולחים לך, שעל נסיעה של 2.40 שקלים הם עם ריביות והצמדה מגיעים ל-70 שקלים, אז אתה אומר, משהו פה משובש.

יעל רון בן משה: זה אזרחים ששילמו על המשך הנסיעה לכביש 6 המרכזי.

אורן כהן: במסלול המקוצר זה לא ייצא פחות, זה ייצא הרבה יותר.

יעל רון בן משה: אנחנו נבחן את זה.

יעל רון בן משה: נראה איך נעשה את זה כדי שה-2.40 האלה או יישארו 2.40 או לא יהיו בכלל, אבל זה החלק השני של הדיון.

יעל רון בן משה: כן אני אגיד שבינתיים סייעו לי פה עם הנתונים של הקנסות, אז בכביש 6 המרכזי בשנת 2020 ניגבו 40 מיליון שקלים קנסות.

יעל רון בן משה: אנחנו מדברים שם על 67 מיליון נסיעות, ובכביש 6 חוצה צפון בשנת 2020 ניגבו 25 מיליון שקלים קנסות מתוך 20 מיליון נסיעות, זאת אומרת אנחנו על שליש הנסיעות והרבה יותר מחצי בקנסות.

יעל רון בן משה: אז נכון שלא הייתה מודעות עוד בשנת 2020 והכביש רק מ-2018, אבל גם ב-2021 עד עכשיו אנחנו מדברים על קנסות של 12.5 מיליון שקלים, שזה בהחלט לא סכום מבוטל לציבור.

אורן כהן: אגב, שזה פחות משנה שעברה.

יעל רון בן משה: זה פחות משנה שעברה ואני תוהה על ה-12.5 מיליון שניגבו בשנה שעברה מאזרחים שבסך הכול מנויים, רוצים לשלם, בקטע המרכזי הם לא קיבלו כנראה קנס, כי אנחנו רואים את הפערים, ו-12.5 מיליון שקלים קנסות ניגבו מאזרחים שרצו לשלם עבור השירות, רק לא היו מודעים.

יעל רון בן משה: אי אפשר לגלגל את כל האחריות על האזרח, אז הירידה הזאת שאנחנו מראים השנה, פעם אחת, היא מסמנת על עודף הגבייה והקנסות בשנה שעברה, ופעם שנייה, שכנראה יש עוד הרבה מה לעשות אם אנחנו בנובמבר ב-12.5 מיליון, שוב, מציבור אזרחים שבסך הכול רוצה לשלם את ה-2.40 שקלים כדי לצרוך את השירות הזה.

אורן כהן: אגב, רק לגבי ההצעה שנאמרה פה לרישום אחיד וכו', כל דבר זה לפתחכם כמובן, אבל אם המדינה תחליט שיש רישום אחיד, אם היא תחליט בכלל שזה בלי אגרה והמדינה תממן, כל החלטה שתקבלו, כמובן אנחנו בשמחה - - -

דן בן סימון: לא אמרתי בלי אגרה.

דן בן סימון: הרישום הוא אחיד.

דן בן סימון: זה לדעתי חובה.

יעל רון בן משה: אנחנו נדון בעניין הרישום האחיד.

יעל רון בן משה: אולי משרד התחבורה רוצה לדבר כן על הסליקה האחודה, כי זה בכל זאת כן מהלך שהמנכ"לית ביקשה להוביל.

יעל רון בן משה: למצער, כביש 6 חוצה צפון וכביש 6 המקטע המרכזי לא הסתדרו ביניהם בסליקה האחודה.

יעל רון בן משה: אני לא יודעת למה את האזרחים זה צריך לעניין, ואני לא חושבת שזה משהו שאתה, אדוני המנכ"ל, יכול לגלגל ולהגיד, לא הסתדרנו, אז תיראו איך תפתרו את זה.

יעל רון בן משה: זה לא שירות טוב.

יעל רון בן משה: אם היית חברה 100% פרטית, לא היית חוזר לציבור עם תשובה כזאת.

אורן כהן: לא הבנתי את ההערה.

יעל רון בן משה: אתם זוכים במכרז של המדינה ואתם עובדים לפי רגולציה של המדינה.

יעל רון בן משה: אם זה היה אפליקציה שהיית צריך עכשיו לעשות שיתוף פעולה בין פנגו לוויז, היית מוצא את הדרך ולא היית אומר, בעיה שלכם, תפתרו אותה.

אורן כהן: אני אומר שאנחנו פועלים לפי תקנות שהבית הזה חוקק.

אורן כהן: אנחנו לא חופשיים לעשות כל דבר.

יעל רון בן משה: לא חופשיים לעשות כל דבר אבל חופשיים לשבת עם הכביש השכן, החברה השכנה, ולהגיע להבנות לגבי סליקה אחידה.

יעל רון בן משה: אני אומרת את זה, אגב, לשני הזכיינים.

יעל רון בן משה: זה לא אחריות בלעדית שלך, אבל בטח לא להגיד, לא הסתדרנו, תפתרו את זה.

יעל רון בן משה: זה לא רציני.

שי ששתיאל: אני אתייחס לזה.

שי ששתיאל: אני ממשרד האוצר.

יעל רון בן משה: אתה מהחשב הכללי?

שי ששתיאל: נכון.

שי ששתיאל: נבחנת אפשרות להקמה של מסלקה אחת שדרכה יהיה אפשר לשלם לשני הזכיינים, ויכול להיות גם לכבישי אגרה נוספים.

שי ששתיאל: אנחנו מבינים שיש משמעויות למהלך הזה ואנחנו בוחנים מה המשמעויות.

שי ששתיאל: אנחנו מנתחים את זה, בעיקר בעולם של חלוקה של סיכונים בין המדינה לבין זכיינים לא רק בכביש 6 וחוצה צפון והקטע המרכזי, גם בכבישים נוספים.

שי ששתיאל: יש לזה משמעויות ואנחנו מנסים לראות מה הן, למפות אותן ולתת להן פתרונות.

שי ששתיאל: זה ביחד עם משרד התחבורה.

שי ששתיאל: יש לזה משמעויות משפטיות.

שי ששתיאל: לא נכון להגיד שאין לזה משמעויות משפטיות.

יעל רון בן משה: הוא על הרישום מדבר.

דן בן סימון: אני חושב שאתם הולכים רחוק מדי.

דן בן סימון: כמו שאני מכיר במדינה, זה ייקח הרבה זמן.

יעל רון בן משה: זה כמו שלצורך העניין, פעם חשבו שהורה לא יחתום על הצהרת בריאות לילד בבית ספר, ואנחנו רואים שהורים חותמים ובית הספר יכול לפנות לקופת החולים ולקבל את כל המידע הרפואי על ילד.

יעל רון בן משה: הורה גם יכול לא לחתום.

שי ששתיאל: יש פה חוזים מאוד ארוכי טווח.

יעל רון בן משה: בהצלחה עם זה.

יעל רון בן משה: אנחנו נעקוב אחרי זה ואני מקווה שזה יסתדר.

שירן יעקב: אני רק אציין שהמנכ"לית הנחתה את גורמי המקצוע לבחון את הדבר הזה יחד עם האוצר עם המשמעויות של זה, כי על פניו זה משהו שכן גם אנחנו היינו שמחים לקדם, אבל צריך לבחון את המשמעויות ואת ההיתכנות של זה.

יעל רון בן משה: בסדר.

יעל רון בן משה: אני אשמח, בזום, אם אפשר להעלות נציג קבוצה של אזרחים, אסף זוהר או לירון, אחד משניהם.

לירון פיירמן: נעים מאוד.

לירון פיירמן: אני אתחיל בסיפור האישי שלי כי המצגת המאוד יפה שהראו לנו לא כל כך תואמת את המציאות, לפחות המציאות במקרה שלי.

לירון פיירמן: אני חושבת שזה נכון גם לגבי מקרים אחרים וחשוב לי שתשמעו את מה שקורה בשטח.

לירון פיירמן: אני אציג את עצמי.

לירון פיירמן: אני רואת חשבון ועורכת דין.

לירון פיירמן: היום אני סטודנטית לתואר שני.

לירון פיירמן: כמובן שלא היה לי שום עבר או רקע כזה שדרשו ממני כסף ולא שילמתי.

לירון פיירמן: אני אזרחית שומרת חוק ולצערי נקלעתי לסיטואציה המאוד לא נעימה הזו.

לירון פיירמן: בחודש יולי האחרון קיבלתי מכתב התראה בדואר רגיל, לא בדואר רשום, ממשרד עורכי דין חן פישר שבעצם הם אמרו לי שאני חייבת כסף לכביש 6 חוצה צפון בסך 60 שקלים בגין שלוש נסיעות שהתאריך שלהן לא צוין על גבי המכתב, שאגב, כמו שתשמעו בהמשך, גם היום יש נסיעה אחת שאין לי מושג באיזה תאריך היא התרחשה.

לירון פיירמן: אפילו לא נתנו לי את האפשרות לבדוק ביומן ולראות איפה הייתי באותו היום.

לירון פיירמן: חשוב לי מאוד לציין שעד לחודש יולי לא קיבלתי שום חשבונית בדואר או התראה על איזשהו חוב שיש לי כלפי כביש 6 צפון.

לירון פיירמן: כמובן שגם בהתחלה לא ידעתי שיש הבדל בין כביש 6 חוצה צפון לכביש 6 הרגיל, שיש לי עליו מנוי, וגם לא יכולתי להשוות את התאריכים כי באמת המכתב של עורכי הדין לא ציין תאריכים של נסיעות, אבל בגלל שאני אזרחית שומרת חוק ואני בוטחת בגופים שהמדינה נותנת להם זיכיון להשתמש במשאבים הציבוריים שלה, אז שילמתי את הסכום בהעברה בנקאית למשרד עורכי הדין, יום אחרי שקיבלתי את המכתב.

לירון פיירמן: חודש לאחר מכן קיבלתי שוב בדואר רגיל מסמכי פתיחת תיק הוצאה לפועל נגדי על סך כמעט 600 שקלים.

לירון פיירמן: כשעיינתי במסמכים של התיק, הופתעתי לגלות שכביש 6 חוצה צפון צירף אישור מסירה בדואר רשום, למרות שאני יודעת שאני קיבלתי את מסמכי פתיחת תיק ההוצאה לפועל בדואר רגיל.

לירון פיירמן: לחרדתי גיליתי שהחתימה שלי זויפה על גבי האישור של המסירה של הדואר הרשום.

לירון פיירמן: מייד באותו היום הגשתי תלונה למשטרת ישראל על זיוף החתימה, וגם התלוננתי לרשויות המס על זה שלא קיבלתי קבלה על 60 השקלים ששילמתי.

לירון פיירמן: יובהר שעד ליום הזה לא קיבלתי שום קבלה על אותם 60 שקלים.

לירון פיירמן: החתימות המזויפות האלו בעצם הספיקו להם כדי לעמוד בחזקת המסירה, שזה פשוט אבסורד.

לירון פיירמן: כשהתחלתי לאסוף את המסמכים ולראות איך אני מתגוננת מול הסיפור הזה, פניתי לכביש 6 חוצה צפון וביקשתי לראות את התמונות של הרכב שלי, כי עד לאותו מועד לא ידעתי מה התאריכים שבהם נטען שנסעתי.

לירון פיירמן: בהתחלה שלחו לי תמונה אחת.

לירון פיירמן: אחר כך ביקשתי את השתיים הנותרות ונעניתי שמותר לשלוח מקסימום שתי תמונות.

לירון פיירמן: בקבוצת הפייסבוק שנכנסתי, גיליתי שלאנשים אחרים, שלחו להם שלוש תמונות מקסימום, ולאנשים אחרים תמונה אחת מקסימום, ובגדול, המקסימום הוא מאוד גמיש.

לירון פיירמן: אני אציין שוב שעד היום אני לא יודעת מה התאריך של הנסיעה השלישית שלכאורה נסעתי, למרות ששילמתי עליה, כי לא נראה לי הגיוני להתווכח על 20 שקלים, אבל היום אני מבינה שאולי זה היה טעות.

לירון פיירמן: אני אפילו לא יודעת איפה הייתי.

לירון פיירמן: אולי הייתי בחו"ל באותו היום.

לירון פיירמן: אין לי מושג.

לירון פיירמן: באמת צריך להבין שזה סכומים נמוכים והאנרגיה שדרושה כדי להגיש ערר על נסיעה אחת שהערך הכספי שלה 20 שקלים, פשוט אין טעם.

לירון פיירמן: אנשים אמרו פה שעל סכומים קטנים אנשים משלמים, אבל כן, הם משלמים כי אין למה להתעסק עם זה.

לירון פיירמן: אם הסכומים האלה לא מבוססים על נסיעה, אז מישהו צריך לתת פה את הדעת על זה, על נסיעה שלא קרתה בפועל.

לירון פיירמן: אני מבינה שאומרים פה שהדואר אשם והם אשמים, אבל הנה, יש פה עובדת של חברת כביש 6 חוצה צפון, ששולחת תמונות באופן סלקטיבי, ואני לא יודעת אם נסעתי או לא נסעתי באותו תאריך שלישי, ואם יש תביעה ייצוגית על אנשים שחויבו בכסף ולא נסעו בכביש בפועל, אני לא יכולה להצטרף אליה כי אני לא יודעת אם זה מה שקרה באמת.

לירון פיירמן: אין לי מושג.

לירון פיירמן: בכל מקרה, בתיק ההוצאה לפועל, אני חוזרת למקרה שלי, הגשתי בקשה לסגור את התיק בטענה שפרעתי כבר את החוב, וגם התלוננתי על זה שלא קיבלתי כל חשבונית לפני כן.

לירון פיירמן: בתגובה של כביש 6 צפון הוא פתאום צירף עוד איזשהו מספר של דואר רשום, שלכאורה הגיע אליי, ושם בעצם הם טענו שהם צירפו את השלוש חשבוניות.

לירון פיירמן: בכל מקרה, להפתעתי שוב גיליתי שיש פה עוד חתימה שלא שייכת לי.

לירון פיירמן: לפי החוק שאני ראיתי, הם צריכים לשלוח מכתב נפרד לגבי כל חשבונית.

לירון פיירמן: גם אם הטענה שלהם הייתה נכונה, במכתב אחד שהחתימה שלי זויפה על גביו, זה נראה לי קצת מצחיק לטעון ולהגיד שקיבלתי אותו.

לירון פיירמן: הסיפור הזה עם הדואר הרשום, הדואר השני לא נשלח על ידי דואר ישראל, הוא נשלח על ידי דואר שליחים, אז אני אומרת, אם השליחים שאתם שוכרים כדי לשלוח את החשבונות האלה, זה מה שהם עושים, אז תפסיקו לעבוד איתם.

לירון פיירמן: בכל מקרה הגשתי תלונות ואני רוצה להגיד שבתיק ההוצאה לפועל כרגע המצב הוא ששילמו לי 1,000 שקלים על עוגמת הנפש הזאת שקרתה, וקבעו באופן פוזיטיבי שכביש 6 חוצה צפון התנהגו כלפיי בחוסר תום לב בגלל שהם התעקשו על סכומי שכר הטרחה והעו"ד, למרות שבאותו יום שהם פתחו את התיק נגדי כבר שילמתי את הכסף.

לירון פיירמן: כן חשוב לי לגבי הנושאים של המידע.

לירון פיירמן: יש פרטי מידע שלא קיבלנו וביקשנו לקבל.

לירון פיירמן: הגשנו בקשה לדעת מה מספר תיקי ההוצאה לפועל שנפתחו בשנת 2020 ו-2021.

לירון פיירמן: התנגדו לזה.

לירון פיירמן: אני באמת לא מבינה למה.

לירון פיירמן: גם ביקשנו לדעת, אם בן אדם משלם לחברת עורכי הדין, כמה מהכסף הזה מגיע לכביש 6?

לירון פיירמן: אם חלק משכר טרחת עו"ד הזה מגיע לכביש 6 צפון, אני חושבת שזה משהו שכדאי לדעת.

לירון פיירמן: באופן אישי אני חושבת שגם חשוב לבדוק כמה תלונות הוגשו למשטרת ישראל על זיוף, ונסגרו מחוסר עניין לציבור.

לירון פיירמן: אני באופן אישי העליתי את החתימות המזויפות שלי, שפשוט לא דומות אחת לשנייה גם ביניהן.

לירון פיירמן: העליתי אותן לפייסבוק והרבה מאוד אנשים אמרו שגם להם זייפו את החתימה.

לירון פיירמן: לקחת גרפולוג ולבדוק את זה, זה עניין של עשרות אלפי שקלים.

לירון פיירמן: מישהו צריך לתת פה את הדעת על הדבר הזה.

יעל רון בן משה: בסדר גמור, תודה רבה לירון.

יעל רון בן משה: מנכ"ל חברת כביש 6 חוצה צפון, לא העברנו את פירטי המקרים הספציפיים.

יעל רון בן משה: אם אתה רוצה להתייחס עכשיו, אתה מוזמן להתייחס.

יעל רון בן משה: אם לא, אז כן אני מבקשת לקבל ולהעביר לוועדה את כל ההתייחסות שלכם, האם מציינים עבור החייבים, עבור הנוסעים את תאריכי הנסיעה?

יעל רון בן משה: למי ואיך מוסרים תמונות?

יעל רון בן משה: מידע נוסף לגבי תיקי הוצאה לפועל, איך אזרח יכול לקבל?

יעל רון בן משה: כל הטענות שמענו לגבי הדואר.

יעל רון בן משה: באופן כללי, האם אתם עסוקים בזה?

יעל רון בן משה: כמה פניות כאלה אתם מקבלים?

יעל רון בן משה: אתה לא צריך להשיב עכשיו, אלא אם יש לך את הנתונים.

יעל רון בן משה: זה בהחלט נתונים מטרידים שנשמעו כאן.

יעל רון בן משה: אם אתה מעוניין לקחת באופן ספציפי את המקרה הזה וללמוד אותו ולחזור אולי עם נתונים לגביו, אז גם אתה יכול לעשות את זה, כי הטענות הן באמת קשות.

אורן כהן: אנחנו מכירים את המקרה הספציפי הזה.

אורן כהן: הוא באמת מקרה חריג.

אורן כהן: לא נתעמק בו עכשיו.

אורן כהן: אני רק רוצה להבהיר, לכל נושא הדואר, לא כל כך ברור לי איזה התייחסות מצפים מאיתנו.

אורן כהן: אפשר אולי להזמין את הדואר לדיון, אבל לנו אין נתונים מסודרים על כמה פעמים נטען שזייפו את החתימות של זוהר או לא זייפו.

אורן כהן: אני גם לא יודע במקרה הזה אם המען - - -

יעל רון בן משה: אתה יודע שאין לכם את הנתונים או שאתה שולף את זה?

יעל רון בן משה: יכול להיות שבוועדות ערר אנשים אמרו, לא קיבלתי דואר.

יעל רון בן משה: אני רוצה לדעת כמה בעלי קנס אמרו, לא קיבלתי דואר.

אורן כהן: לא, אמרתי לגבי טענות לזוייפה החתימה שלי.

יעל רון בן משה: בוא תבדוק את זה ותחזור בצורה רצינית עם הנתונים.

יעל רון בן משה: אפשר יהיה להשוות את זה גם לכביש המרכזי.

אורן כהן: אני מציע להפנות את השאלות האלה פשוט לדואר.

אורן כהן: היכולת שלנו לדעת את הטענות כלפיהם היא מאוד מוגבלת.

יעל רון בן משה: וחברת עורכי הדין שמפעילה שליחים?

אורן כהן: אם הבנתי נכון, את המכתב מעורכי הדין היא כן קיבלה.

אורן כהן: זה המכתב הראשון שלטענתה היא קיבלה, או שאני לא הבנתי, אבל שוב, נחקור את זה לעומק.

אורן כהן: אגב, הטענה במה שהיא תיארה זה בדיוק מה שאמרנו.

אורן כהן: בעצם היא אומרת שהמכתב הראשון שהיא קיבלה מעורכי הדין זה בעצם היה חוב עם ריבית והצמדה בלי הוצאות גבייה נוספות.

יעל רון בן משה: כן, של נסיעה של כמה שקלים, נגיד 5 שקלים הייתה 20 שקלים לנסיעה.

יעל רון בן משה: פי ארבע או משהו כזה, נכון?

יעל רון בן משה: לפי 2.40 כפול שני מקטעים.

אורן כהן: אם הוצאות פיצוי והחזר הוצאות שנקבעו שוב בתקנות.

יעל רון בן משה: שוב, על אזרח שבסך הכול מנוי בכביש המרכזי, מבין שהוא עולה על כביש אגרה, אין לו כוונה לא להיות מנוי, ומשלם פי ארבע מהעלות.

אורן כהן: בהקשר הזה, הדבר היחידי שאני לא יודע, האם המען שכתוב, הרי אזרח יודע מה המען שכתוב אצל רשות הרישוי או אצל רשות האוכלוסין.

אורן כהן: האם המען הוא נכון?

אורן כהן: כי אם לא, אז זה הסיבה שמן הסתם הדברים לא הגיעו.

אורן כהן: אני לא מדבר עכשיו על הטענה של הדואר הרשום.

יעל רון בן משה: בוא תבדוק את הנושא הזה ובייחוד את הנהלים שלכם וכל נושא חופש המידע.

יעל רון בן משה: כפי שציינתי, גם אני כיושבת-ראש ועדה, לא קיבלתי את המידע כפי שביקשתי, וגם כשקיבלתי אותו הוא היה אתמול בערב כשהדיון הוא היום, על דיון מאוגוסט.

אורן כהן: אנחנו העברנו הכול דרך הרשות הממונה.

אורן כהן: ממילא לא העברנו שום דבר ישירות לוועדה.

אורן כהן: אני לא מבין למה הטענה פה היא אלינו, אבל בסדר.

יעל רון בן משה: כי זה הנושא.

יעל רון בן משה: בכל אופן, כן תאריכי נסיעה, האם נרשמים בחשבונית?

יעל רון בן משה: כן או לא, האם בהמשך בתהליכי גבייה יש את כל הנתונים כולל תמונות?

יעל רון בן משה: משטרת ישראל כששולחת דוח בדואר, יש תמונה של העבירה.

יעל רון בן משה: האם באמת יש איזשהו כלל על מקסימום תמונות שנוסע יכול לקבל?

יעל רון בן משה: אם הוא ביצע שלוש נסיעות, אז נשמע לי סביר שלוש תמונות ולא המצאה אחרת.

יעל רון בן משה: התייחסות נוספת של משרד התחבורה או של נציגים נוספים פה?

שמעון אברהם: רק לעניין המסר, גבירתי.

שמעון אברהם: דיברת על חשש לפגיעה בפרטיות.

שמעון אברהם: אנחנו אכן בוחנים את הנושא הזה.

שמעון אברהם: בוודאי שאנחנו לא נעשה איזשהו מהלך כזה בלי שאנחנו נבחן אותו משפטית.

שמעון אברהם: אכן זה כרוך בחשש לפגיעה בפרטיות, נושא של הגנה על מאגרי מידע.

שמעון אברהם: אין הרי את מספרי הטלפון הנייד שדרכם אפשר להגיע ולמסור את המסר הזה, לכן המתווה שאנחנו כרגע בוחנים הוא בוודאי יהיה מתווה כזה שיעמוד בכל הכללים על ידי כלל הנוגעים בדבר, לפחות שלושה.

יעל רון בן משה: בסדר גמור.

יעל רון בן משה: רק ברשות

יעל רון בן משה: כם לסיכום של החלק הזה.

יעל רון בן משה: קודם כל אני מודה לכל מי שהשתתף.

יעל רון בן משה: כן להדגיש פעם נוספת שאנחנו עוסקים, פעם אחת, במודעות לכך שקיים כביש אגרה נפרד, שמאיזושהי סיבה מוספר באותו מספר כביש.

יעל רון בן משה: אני בטוחה ונותנת את הקרדיט לכל החכמים שישבו אז סביב השולחן, שהייתה לזה סיבה טובה, אבל בסוף הציבור כנראה מבולבל מזה, אז נושא המודעות, ופעם שנייה, נושא האכיפה והגבייה.

יעל רון בן משה: צר לי, האזרחים בסך הכול שעולים על כביש 6, יודעים שהם עולים על כביש אגרה, מבינים שהם צריכים לשלם, והאחריות היא כולה עלינו, על הגופים הציבוריים, הסמי-ציבוריים, הזוכים במכרזים וכל רובד אחר, ואנחנו צריכים לראות איך אנחנו משתפרים בדבר הזה, כל אחד בתחום שהוא אחראי בו, לא בתחום שרשות הדואר אחראית עליו או בתחום של הזכיין ליד אחראי עליו.

יעל רון בן משה: כל אחד איפה שהוא נמצא, כולל מי שמנהל את כביש חוצה צפון.

יעל רון בן משה: אני מבקשת כן ממשרד התחבורה לבחון מעבר לנושא המסלקה האחודה שהמנכ"לית ציינה את נושא הרישום האחיד שהציע מנכ"ל רשות האכיפה והגבייה, אני חושבת שזה יכול להיות פתרון בהחלט טוב, שנת 2021.

יעל רון בן משה: כל הנושא של המידע הדיגיטלי שאני מבינה שיש כאן עניינים של הגנה על פרטיות, אבל באמת אם אנחנו כל כך מגינים על האימייל של האדם, אבל במכתב של מנכ"לית המשרד אנחנו מדברים על שירות מסרים מבוסס מיקום, זה ספירה אחרת של חדירה לפרטיות, הרבה יותר עמוקה, נקרא לזה ככה, זאת אומרת כשבן אדם נכנס לכנסת ומקבל את ה-SMS.

יעל רון בן משה: אנחנו מכירים את זה מפנגו ומחניונים.

יעל רון בן משה: זה בוודאי חדירה הרבה יותר עמוקה לפרטיות לעומת שליחת אימיילים.

יעל רון בן משה: לבחון את עניין השירותים הדיגיטליים שלא מצריכים איכון.

יעל רון בן משה: נושא המסלול המקוצר, אני מצטרפת להמלצה לבחון מחדש את אופן השימוש בו ואולי לא לקחת את ההחלטה שלציבור עדיף, שננסה בדואר וננסה שוב בדואר וננסה שוב בדואר ואחרי זה נפעיל חברת עורכי דין חיצונית ואחר כך נפתח תיקים, והנה הרשמת כותבת את מה שהיא רושמת.

יעל רון בן משה: אני מאוד ממליצה לבחון את זה שוב.

יעל רון בן משה: בסופו של דבר אני חושבת שמשרד התחבורה צריך להיכנס יותר לעובי הקורה בתפקיד שלו כרגולטור אל מול החברות הזכייניות, במקרה הזה כביש 6 חוצה צפון.

יעל רון בן משה: אני מניחה שנקיים דיון בהמשך גם על מנהרות הכרמל והנתיב המהיר.

יעל רון בן משה: נראה לי לא סביר שאני גם הופכת להיות מומחית תוכן לעניין הזה.

יעל רון בן משה: זה בסדר שברמת החקיקה חבר כנסת יבוא ויתעמק, אבל אני עסוקה בהשוואות של קנסות, דוחות ותשלומים, שאני פשוט לא מצליחה לקבל את זה מכם, משרד התחבורה.

יעל רון בן משה: זה התפקיד שלכם להביא את הנתונים.

יעל רון בן משה: התפקיד שלי הוא אולי להיות כמפקחת על הדבר הזה, אבל אתם הרגולטור ואני כן מבקשת העמקה בנתונים האלה.

שירן יעקב: בהקשר הזה יש לנו גם רשות ממונה לפי חוק חברה ממשלתית.

יעל רון בן משה: יש לכם, נהדר, אז תגלגלו את זה הלאה.

יעל רון בן משה: אני בקשר אתכם, ברשותך.

יעל רון בן משה: הצוות שלי כבר מכיר את כל הזכייניות מכל המקומות, ואת היועצים המשפטיים ואת הכלכלנים.

יעל רון בן משה: אני מרימה דגל שזה לא סביר.

אסנת אלגום-מזרחי: אפשר ברשותך רק דוגמה אחת לנושא הרישום?

אסנת אלגום-מזרחי: זה דווקא שייך לתחום התחבורה, לכן אני רוצה לתת דוגמה.

יעל רון בן משה: אסנת מהממ"מ, בקשה.

אסנת אלגום-מזרחי: יש לנו נתונים בנושא למשל של בטיחות בדרכים.

אסנת אלגום-מזרחי: כמה שנים כבר שמשרד התחבורה מנסה לקדם דרך אגף הרישוי יחד עם משטרת ישראל ועם מטה ישראל דיגיטלית, אם אני לא טועה, איזשהו מאגר אחיד של פסולי רישיון.

אסנת אלגום-מזרחי: לדוגמה, אנשים שהרישיון שלהם נפסל.

אסנת אלגום-מזרחי: יש חלק מהמידע, בעצם נמצא במשטרת ישראל, חלק במשרד הרישוי.

אסנת אלגום-מזרחי: אני יודעת שמטה ישראל דיגיטלית שהיה שייך בהתחלה למשרד לשוויון חברתי ואז עבר למשרד הדיגיטל, היום אני כבר לא יודעת איפה הוא נמצא - - -

קריאה: כלכלה.

אסנת אלגום-מזרחי: עבר גלגולים.

אסנת אלגום-מזרחי: ניסה כמה שנים כבר לקדם את המיזם.

אסנת אלגום-מזרחי: הרי זה המשמעות של מטה ישראל דיגיטלית, שתהיה איזושהי מערכת אחת אחידה, דיגיטלית, של פסולי רישיון כדי שלמשל קציני רכב שרוצים להעסיק נהג משאית, יהיה להם איזשהו מאגר לפנות אליו ולדעת האם הרישיון שלו בתוקף, בפסילה.

אסנת אלגום-מזרחי: המאגר הזה, האם הוא קיים?

אסנת אלגום-מזרחי: אנחנו יכולים לנחש את התשובה.

אסנת אלגום-מזרחי: זו דוגמה אחת קטנה אבל מאוד משמעותית לניסיונות של רישום שבאמת עם רצון טוב אני מאמינה שאפשר לעשות אותם, במיוחד אם אנחנו כל הזמן מתקדמים לכיוון של איחוד נתונים וכל הנושא הזה באמת של שיתוף פעולה ותכלול בין כמה גופים שמחזיקים את מסד הנתונים.

יעל רון בן משה: מצוין.

יעל רון בן משה: כן נציין בסיכום את ההתקדמות בנושא ועדות הערר, ושנמשיך לעקוב אחרי המינוי של כלל הוועדות.

יעל רון בן משה: החלק השני של הדיון, שנשארו לנו דקות ספורות, אני מניחה שרק נעלה את זה ונראה איך אנחנו מתאמים דיון נוסף, זה בעצם על פערי התעריפים בין המקטעים הצפוניים לבין הדרום החינמי.

יעל רון בן משה: התחלנו לדון בזה גם בדיון הקודם.

יעל רון בן משה: כן אם תוכלו בבקשה, נציג החשב הכללי אולי, להגיד כמה מילים, איך נוצר הפער הזה, ההבדל בין המקטעים הצפוניים לדרום.

יעל רון בן משה: אגב, אם המקטעים הצפוניים היו בתעריפי הדרום, אז כל הדיון הראשון היה נחסך מאיתנו.

דן בן סימון: גם המרכז אולי.

שי ששתיאל: אני יכול למפות שתי אפשרויות למדינה להקים כביש.

שי ששתיאל: יש לנו מתכונת תקציבית ויש לנו שיטה של PPP אוBOT בעניין שלנו.

שי ששתיאל: בשתי השיטות אנחנו בוחנים את ההיקף של ההשקעה שנדרש ואת תחזיות התנועה של הכביש הזה.

שי ששתיאל: בשיטה של PPP יש יתרונות מסוימים וגם יש חסרונות, ולכן אנחנו מבצעים איזושהי בדיקת התאמה, האם הפרויקט מתאים לשיטה של PPP.

שי ששתיאל: צריך להבין שבשיטה הזאת המדינה מעניקה זיכיון בעצם לזכיין, והזכיין שזכה במכרז, הוא דואג למימון של הכביש, להקמה שלו, לתפעול ולתחזוקה.

שי ששתיאל: השיטה הזאת, יש לה כמה יתרונות.

שי ששתיאל: אחד היתרונות זה רמת שירות יותר גבוהה.

שי ששתיאל: נניח אם אנחנו לוקחים את חוצה צפון, יש שם מנהרות מאוד מורכבות.

שי ששתיאל: חלילה אם קורה איזשהו אסון בתוך המנהרה והמנהרה נחסמת, אז הזכיין יתפעל את האירוע ויפתח את הכביש כמה שיותר מהר לרווחת האזרחים.

שי ששתיאל: בשיטת תקציבית זה לא קורה.

שי ששתיאל: אין את רמת השירות הזאת.

שי ששתיאל: אין מישהו שהוא אחראי.

שי ששתיאל: יש, אבל לא בסטנדרט שאנחנו מציבים לזכיינים.

שי ששתיאל: בקטעים הדרומיים זה לא קורה.

יעל רון בן משה: מה לא קורה?

שי ששתיאל: רמת השירות הזאת.

שי ששתיאל: היא לא קיימת.

יעל רון בן משה: למה?

שי ששתיאל: כי פה יש זכיין שכל עולמו זה הכביש הזה והוא צריך להתעסק בו, שהתאורה תהיה טובה והכביש יהיה פתוח.

יעל רון בן משה: למה המדינה בחרה לשיטתך בדרום להשקיע פחות ובצפון להשקיע יותר?

יעל רון בן משה: אני כמובן אומרת את זה כי עוד רגע אני אהפוך את זה.

שי ששתיאל: בנוסף לזה יש את הנושא של התזמון.

שי ששתיאל: ההקמה של כביש בסדר גודל כזה, זה מיליארדים.

שי ששתיאל: בשיטה התקציבית זה ייקח הרבה מאוד זמן.

שי ששתיאל: בשיטה של PPPיש קיצור זמנים, וההקמה של הכביש הזה היא מתקצרת, גם משך ההקמה וגם התזמון של ההחלטה, טוב, אנחנו מקימים את הכביש.

שי ששתיאל: זה נותן איזושהי גמישות.

יעל רון בן משה: זה בעיקר כי חלק מהתוכנית הכלכלית זה שהאזרחים משלמים על השירות.

שי ששתיאל: זה אחד האלמנטים שקיימים בשיטה של BOT.

יעל רון בן משה: האלטרנטיבה הייתה שהמדינה מתקציב המדינה תקים את זה.

יעל רון בן משה: מכיוון שזה פרויקט מאוד יקר, זה היה לוקח הרבה מאוד שנים, לשיטתך.

יעל רון בן משה: המדינה בחרה ללכת על פרויקט יותר קצר בזמן הקמה, באחזקה יותר גבוהה, רק מי שמממן את זה בחלק גדול זה האזרחים שנוסעים בכביש.

שי ששתיאל: גם האזרחים מממנים את זה, אם זה יהיה שיטה תקציבית.

שי ששתיאל: פשוט זה עובר דרך מיסים, תקציב המדינה.

שי ששתיאל: גם פה האזרחים מממנים את זה.

יעל רון בן משה: זאת אומרת שהאזרחים, לדוגמה, כמוני וכמו דן שגרים בצפון, פעם אחת משלמים על כביש 6 חוצה צפון בדמי האגרה שאנחנו משלמים, ופעם שנייה במיסוי על כביש 6 בדרום.

שי ששתיאל: כן.

יעל רון בן משה: מס תושבי צפון.

שי ששתיאל: ואפשר גם להסתכל על זה בצורה אחרת, שבמידה והיינו מחליטים להקים את הכביש הזה בשיטה תקציבית בצפון, יכול להיות שגם לא היינו פה היום מדברים על הנושא הזה, כי לא היה כביש.

יעל רון בן משה: אפשר להסתכל על זה עוד יותר רחב, לעודד את כל האזרחים לגור בין חדרה לגדרה.

יעל רון בן משה: זה יהיה מאוד תקציבי אבל לא יהיו אנשים שישמרו על הגבולות, שיגורו ויעסקו בחקלאות.

יעל רון בן משה: אגב, לא צריך ככה גם להקים בית חולים בנהריה ולא להביא רופאים לקריית שמונה.

שי ששתיאל: חלילה.

שי ששתיאל: אני לא אמרתי את הדברים האלה.

שי ששתיאל: בחלק הצפוני חוץ מלעניין התקציבי, צריך להסתכל על המורכבות.

שי ששתיאל: בחלקים הצפוניים מדובר במנהרות ארוכות שהבנייה שלהן היא מאוד מורכבת.

שי ששתיאל: בחלק הדרומי זה לא ככה.

שי ששתיאל: אין מנהרות.

שי ששתיאל: השטח מיושר.

שי ששתיאל: ברובו הוא על התוואי של כביש 40.

שי ששתיאל: פשוט מתלבשים עליו וזה הרבה יותר קל.

שי ששתיאל: אין מורכבות בחלק הדרומי, מה שיש בצפוני, ובצפוני אנחנו צריכים מישהו שהוא מומחה כנראה תוכן, שיבוא וידע להקים את המנהרות האלה ולתפעל אותן גם כשהכביש נפתח, לא רק בזמן ההקמה.

שי ששתיאל: יש עוד הרבה.

שי ששתיאל: אני אולי אתן גם למשרד התחבורה.

יעל רון בן משה: כן.

אבי דרוט: רק הערה קטנה, גבירתי היושבת-ראש.

אבי דרוט: את נכנסת לשאלה הרבה יותר מורכבת של איפה משקיעים את המשאבים.

אבי דרוט: אגף תקציבים של משרד התחבורה בעצם מממשים את רצון השרה להתמקד בתחבורה הציבורית ולשים את רוב הכסף לא על כבישים, לא על תחבורה פרטית אלא על תחבורה ציבורית, ואנחנו ממעטים לבנות כבישים.

אבי דרוט: אם אנחנו כבר הולכים לבנות כבישים, אז אנחנו מחפשים מקורות מימון נוספים למימון הכבישים, כי אנחנו באמת הולכים לתחבורה ציבורית.

אבי דרוט: הטענה שלך נכונה, אבל במסגרת הרבה יותר כללית, המדינה מושכת לכיוון אחר לגמרי, והמדינה מושכת כרגע את כל התקציבים לכיוון תחבורה ציבורית שזה מה שחשוב.

יעל רון בן משה: בסדר.

יעל רון בן משה: תודה על ההתייחסויות.

דן בן סימון: מתי ה-BOT של כביש מרכז נגמר?

קריאה: 2029.

קריאה: חוצה צפון, 2049.

דן בן סימון: אנחנו כבר יודעים מה הולך לקרות ב-2029 או ב-2030?

דן בן סימון: אני מקווה שאנחנו נמשיך לנהוג.

יעל רון בן משה: ברשותכם, אני אסכם את הישיבה הזו ואנחנו נתאם דיון נוסף בעניין פערי התעריפים.

יעל רון בן משה: אני כמובן מודה לכם על ההתייחסות הרצינית, גם של נציג החשב הכללי וגם של נציגי משרד התחבורה.

יעל רון בן משה: אני אפילו לא יודעת מאיפה להתחיל להביע את הזעזוע שלי מאיך שהצגתם את המדיניות ואת הפן הכלכלי של הדברים.

יעל רון בן משה: לגור ביישוב שבו אני גרה, יהיה יותר יקר להביא חשמל, להביא מים ולטפל בביוב, אז הדבר הבא אולי שהחשב הכללי ומשרדים ממשלתיים אחרים יגידו לי, אז תעריפי המים אצלכם יהיו יקרים יותר או החשמל יהיה יקר יותר.

יעל רון בן משה: אגב, אנחנו רואים את זה במכרזי הגז הטבעי.

אבי דרוט: אבל לא אמרנו את זה.

אבי דרוט: אף אחד לא מכריח תושב צפון לנסוע בכביש 6.

יעל רון בן משה: אדוני, עם כל הכבוד, אנחנו לא מדברים פה על הכרחה, אנחנו מדברים על שירות שהמדינה צריכה לספק לאזרחיה, גם אם הם גרים בסמוך לגבול לבנון, עם כל הכבוד.

אבי דרוט: נכון.

יעל רון בן משה: ומדינת ישראל מחויבת לספק שירותי תחבורה גם לאנשים שגרים בסמוך לגבולותיה, ושירותי התחבורה יהיו גם תשתיות כבישים וגם תחבורה ציבורית, עם כל הכבוד למדיניות השרה.

יעל רון בן משה: כחברה בוועדת כספים, אני לא יודעת מי מכם היה נוכח באישור תקציב משרד התחבורה.

יעל רון בן משה: אני דרשתי לקבל את המדדים שבהם אתם תימדדו ואנחנו נימדד כחברי ועדת כספים, מה כל התכניות היפות על שבילי אופניים בצפון ובכל מיני מקומות אחרים, איך הם יורידו את רמת המינוע ואיך הם יחסכו שעות עבודה למשק הישראלי.

יעל רון בן משה: כמובן לא קיבלתי את הנתונים עד עכשיו.

יעל רון בן משה: אישרנו את התקציב.

יעל רון בן משה: אני שמחה שיש תקציב.

יעל רון בן משה: יושקעו באמת מיליארדים של שקלים בדבר הזה.

יעל רון בן משה: אף אחד לא יודע רק מה היעד, לאן אנחנו רוצים להגיע, וככל הנראה צריך להגיד לאזרחים, אתם הולכים לעמוד הרבה מאוד שנים בפקקים, כי אנחנו באיזה פיילוט כזה של ניסוי וטעייה, ולפעמים זה יהיה שבילי אופניים ולפעמים זה יהיה PPP כזה, והמנורות במנהרה דולקות או לא דולקות.

יעל רון בן משה: זה לא מעניין אותי, אדוני.

יעל רון בן משה: מדינת ישראל ממשיכה במדיניות של פריסה דמוגרפית עד שיוחלט אחרת, וככל שרוצים לעודד אנשים לגור בגליל ובנגב ובבקעה, צריך לספק להם את השירותים.

יעל רון בן משה: ההחלטה שהיא החלטה תקציבית, שלא רואה בסופו של דבר את האזרח, היא לא החלטה שאנחנו בבית המחוקקים נאפשר לה להמשיך ולעבור.

יעל רון בן משה: אז בנגב הכבישים הם שטוחים ובצפון הכבישים הם הרריים, וכל מיני שיקולים אחרים, אבל החיים הם חיים, הם חיים.

יעל רון בן משה: בן אדם ישלם לקופת חולים כללית אותו דבר בצפון ואותו דבר במרכז ואותו דבר בדרום, והוא יקבל גם את אותו שירות, ואם אנחנו לא נדע לתת לו את אותו שירות, אנחנו נעשה חשבון נפש טוב טוב עם עצמנו, כל אחד עם עצמו וברמה המקצועית, ולא נסביר אחד לשני שזה יותר יקר בצפון.

יעל רון בן משה: אני לא מקבלת את הטיעון הזה.

יעל רון בן משה: אם צריך להיכנס לדיוני עומק על כמה עולה להפעיל את הכביש היום בצפון, את כביש 6 חוצה צפון או את מנהרות הכרמל, שזה דיון דומה, למה המנהרות בכניסה לירושלים הן חינמיות, ומנהרות הכרמל הן עולות כסף?

יעל רון בן משה: אז אנחנו נקיים על זה דיון, כמה המדינה תצטרך לפצות את הזכיינים, את החברות הזוכות, כמה היא תצטרך להשקיע באחזקה נאותה של הכביש, לא לאיים על אזרחים שלא יהיה להם כביש שיוחזק בצורה נאותה, ולראות מה עושים עם זה, לצד תוכניות מאוד חשובות של פיתוח תחבורה ציבורית.

יעל רון בן משה: אני לא פחות ירוקה מכם.

יעל רון בן משה: אני לא צריכה גם להוכיח את זה, אבל ביישוב שבו אני גרה, עד שתהיה תחבורה ציבורית, בואו לבקר.

יעל רון בן משה: כשאני הייתי חיילת, הרכבת מנהריה לתל אביב לקחה שעה ו-20, זה כבר היה לפני 25 שנה, והיום אין רכבת בפחות משעה ו-40, אז עם כל המנהור והחשמול והוספת המסילה והכפלת המסילה, לוקח יותר זמן להגיע מנהריה לתל אביב, ומהיישוב שבו אני גרה בכלל אין סיכוי להגיע לנהריה.

יעל רון בן משה: זה עוד שעה נסיעה, תחנת רכבת שאין בצידה חניון תחבורה ציבורית.

יעל רון בן משה: אומרים לי, לא, לא, לא, אל תגיעי ברכב, תגיעי בתחבורה ציבורית לרכבת.

יעל רון בן משה: מישהו רוצה לעשות את הנסיעה הזו איתי?

יעל רון בן משה: זה לוקח שש שעות להגיע לירושלים.

יעל רון בן משה: הטיעונים האלה בוועדה הזו, כל עוד אני בראשותה, לא מקובלים.

יעל רון בן משה: לשמחתי, בוועדת הכלכלה יש לי שותף רציני וראוי, יושב-ראש הוועדה, מיכאל ביטון, מירוחם.

יעל רון בן משה: גם לו אי אפשר לספר שהחיים בנגב או בגליל יקרים יותר ולכן האזרחים ישלמו.

קריאה: אנחנו לא אומרים את זה.

יעל רון בן משה: אמרת שאזרחי הצפון ישלמו, במילים אחרות, פעם אחת במיסוי על האחזקה של הכביש בדרום, ופעם שנייה כדי שיהיה לכם כבישים טובים בצפון.

יעל רון בן משה: זה מה שאמרת, בדמי האגרה.

יעל רון בן משה: זה לא מה שהתכוונת, אבל זה מה שיוצא מסך כל הדברים שאמרת.

יעל רון בן משה: אם לא המדינה שמה את היד בכיס, מישהו אחר מממן את זה, ומי מממן את זה?

יעל רון בן משה: הנוסעים בכביש.

יעל רון בן משה: אני מודה לכולם.

יעל רון בן משה: אנחנו נקיים על זה דיון נוסף.

יעל רון בן משה: בבקשה תגיעו קצת יותר עם הפנים לאזרח כדי לחשוב מה עושים כדי לאפשר את פריסת האוכלוסייה בארץ, ולא, מחיר למשתכן בעפולה לא יגרום לפריסת אוכלוסייה טובה יותר.

יעל רון בן משה: אנשים צריכים שיאפשרו להם לחיות במקומות האלה.

יעל רון בן משה: תודה רבה, הדיון ננעל.